ÐE MEWƆ nuku na wò ŋutɔ be woyɔ nu siwo dzɔdzɔme ŋuti nunyalawo susu be woawoe le vevie hafi agbe nanya nɔ le ɣletinyigba aɖe dzi la tẽ alo ƒo nu tso wo ŋu le Biblia ƒe ta gbãtɔa me oa? Nu vevi kawoe?\nBe agbe nanya nɔ la, ele be tsi nanɔ anyi le agbɔsɔsɔme, abe ale si wogblɔe le Mose I, 1:2 ene. Be tsi si le ɣletinyigba la dzi nagamie alo azu tsikpe o la, ele be dzoxɔxɔ si le edzi nasɔ nyuie. Esia bia be ɣletinyigba la nanɔ afi si sɔ tso eƒe ɣea gbɔ. Nuŋlɔɖi si le Mose ƒe Agbalẽ Gbãtɔa me ƒo nu tso ɣea kple ŋusẽ si wòkpɔna ɖe anyigba la dzi ŋu zi geɖe.\nBe amegbetɔwo nate ŋu anɔ ɣletinyigba aɖe dzi la, ele be ya tɔxɛ vovovowo nanɔ ya si ƒo xlãe me. Woƒo nu tso nu vevi sia ŋu le Mose I, 1:6-8 me. Numiemiewo ƒe agbɔsɔsɔ si ŋu woƒo nu tsoe le Mose I, 1:11, 12 la koŋ gbɔe ɔksidzin gbogbo si míegbɔna la tso. Ɣletinyigba si dzi lã ƒomevi vovovowo ate ŋu anɔ agbe le, bia be anyigba ƒuƒui alo anyigba wɔnu, nanɔ anyi abe ale si woɖɔe le Mose I, 1:9-12 me ene. Mlɔeba la, be yame ƒe nɔnɔme nasɔ nyuie le ɣletinyigba aɖe dzi la, ele be wòaviã ale si sɔ eye wòali ɖe enɔƒe—le anyigba gome la, ɣletia ƒe nuheŋusẽe wɔa esiawo. Woƒo nu tso míaƒe ɣletia kple dɔ siwo wòwɔna dometɔ aɖewo ŋu kpuie le Mose I, 1:14, 16 me.\nAleke blemanuŋlɔla Mose, si menya naneke tso egbegbe dzɔdzɔme ŋuti nunya ŋu o la, wɔ nya nu tso nu siwo míeyɔ va yi la ŋu? Ðe wòanye be ɖeko Mose ƒe nunya de ŋgɔ wu eŋɔlimetɔwo tɔ si wɔe be wònya nu vevi siawoa? Nyateƒea ŋutɔe nye be dziƒo kple anyigba Wɔla la ƒe gbɔgbɔe ʋãe. Esia dze ƒã le ale si Mose ƒe Agbalẽ Gbãtɔ me nuŋlɔɖia sɔ pɛpɛpɛ le dzɔdzɔme ŋuti nunya me la me.\nBiblia ɖo kpe edzi be tameɖoɖo aɖe tae wowɔ nu wɔnuku siwo míekpɔna le xexea me godoo la ɖo. Psalmo 115:16 gblɔ be: “Dziƒo enye dziƒo na Yehowa, ke etsɔ anyigba na amegbetɔviwo.” Psalmo bubu gblɔ be: “Eɖo anyigba gɔme anyi ɖe eƒe anyinɔwo dzi, ne magaʋã gbeɖe akpɔ o.” (Psalmo 104:5) Ne Wɔla aɖee wɔ míaƒe xexea kple míaƒe anyigbaa la, ke susu le eme be míaxɔe ase be ŋutete le esi be wòakpɔ wo ta hã. Esia fia be àte ŋu atsɔ kakaɖedzi akpɔ mɔ na ŋugbedodo wɔnuku sia ƒe emevava be: “Ame dzɔdzɔewo anyi anyigba la dome, eye woanɔ edzi tegbee.” (Psalmo 37:29) Kakaɖedzi le eŋu be Mawu ‘mewɔ anyigba be wòatsi ƒuƒlu o, ke boŋ ɖe wòmèe, be’ ame dakpe siwo kpɔa ŋudzedze ɖe eƒe nuwɔwɔwo ŋu la ‘nanɔ edzi’ tegbee.—Yesaya 45:18.\nLe Ŋɔŋlɔawo ƒe nya nu la, Yesu va anyigba dzi be yeafia nu mí tso Mawu ŋutɔ kple Eƒe tameɖoɖo si nye be yeana ameƒomea me tɔ toɖolawo nakpɔ agbe mavɔ la ŋu. (Yohanes 3:16) Wona kakaɖedzi mí be eteƒe madidi o Mawu ‘atsrɔ̃ ame siwo gblẽa anyigba la,’ gake ŋutifafalɔ̃la siwo tso dukɔwo katã me, siwo lɔ̃ ɖe ɖoɖo si wòwɔ hena amewo xɔxɔ ɖe agbe dzi la atsi agbe. (Nyaɖeɖefia 7:9, 14; 11:18) Aleke gbegbe agbenɔnɔ avivii enye esi ne amegbetɔwo yi edzi le kekem ɖe Mawu ƒe nuwɔwɔ wɔnukuwo ŋu hele vivi sem le wo me tegbee!—Nyagblɔla 3:11; Romatɔwo 8:21.\n[Nɔnɔmetata Tsoƒe si le axa 8]


Psalmowo 18 | Biblia Le Internet Dzi | Xexe Yeye Gɔmeɖeɖe\nMawu kafukafu hena ɖeɖekpɔkpɔ\n“Yehowae nye nye agakpe” (2)\nYehowa wɔa nuteƒe na ame si wɔa nuteƒe (25)\nMawu ƒe mɔ de blibo (30)\n“Wò ɖokuibɔbɔ doa gãm” (35)\nNa henɔ la. Yehowa subɔla David ƒe ha si wòkpa na Yehowa le gbe si gbe Yehowa ɖee tso eƒe futɔwo katã si me kple Saul si me. Egblɔ be:+ 18 Oo Yehowa, nye ŋusẽ, nyemelɔ̃a nu le gbɔwò o.+ 2 Yehowae nye nye agakpe, nye mɔ́ sesẽ, kple nye Xɔnametɔ.+ Nye Mawue nye nye agakpe,+ eyae mesi tso,Nye akpoxɔnu kple nye xɔxɔ* ƒe dzo,* nye dedienɔƒe.+ 3 Meyɔ Yehowa, ame si dze na kafukafu,Aɖem tso nye futɔwo si me.+ 4 Ku ƒe kawo ɖe to ɖem;+Yakamewo ƒe tsiɖɔɖɔwo do ŋɔdzi nam.+ 5 Tsiẽƒe* ƒe kawo ƒo xlãm;Ku ƒe mɔ̃tetrewo ƒo gom.+ 6 Meyɔ Yehowa le nye xaxawo me,Eye mele ɣlidodo dzi na nye Mawu be wòaxɔ nam. Ese nye gbe tso eƒe gbedoxɔ me,+Eye nye ɣlidodo be wòaxɔ nam la ɖo eƒe to me.+ 7 Ale anyigba ʋãnya, eye wòʋuʋu kpekpekpe;+Towo ƒe anyinɔwo ʋuʋuEye wodzo kpekpekpe, elabena wodo dziku nɛ.+ 8 Dzudzɔ de dzi tso eƒe ŋɔti me,Eye dzo flafla do tso eƒe nu me;+Dzoka xɔxɔwo tso egbɔ. 9 Eviã dziƒowo eye wòɖi ɖe anyi.+Eye blukɔ le eƒe afɔ te.+ 10 Enɔ kerubi dzi dzo va.+ Eɖiɖi kaba le gbɔgbɔ* ƒe aʋalawo dzi.+ 11 Etsyɔ blukɔ,+Tsiziwo kple alilikpo dodowo ƒo xlãe,+Abe agbadɔ ene. 12 Keklẽ si le eŋgɔ la meeKpetsi kple dzoka xɔxɔwo do tso va to alilikpoawo me. 13 Yehowa ɖe gbe le dziƒowo;+Dziƒoʋĩtɔ la na eƒe gbe ɖi+Le kpetsi kple dzoka xɔxɔwo me. 14 Eda eƒe aŋutrɔwo tsɔ ka wo hlẽ;+Eɖo eƒe dzikedzowo ɖa eye wòna wotɔtɔ.+ 15 Tɔwo* gɔme dze;+Eye anyigba la ƒe agunuwo tsi ƒeƒle le wò bublu la ta, Oo Yehowa,Le esi wò ŋɔtimegbɔgbɔ gbɔ ɖe wo la ta.+ 16 Edo asi ɖa tso dzi lém;Eye wòhem tso tsi goglowo me.+ 17 Eɖem tso nye futɔ sesẽ la si me,+Tso ame siwo lé fum, siwo sesẽ wum la si me.+ 18 Wodze dzinye le gbe si gbe vɔ̃ dzɔ ɖe dzinye,+Ke Yehowae nye nye ziɔɖeŋu. 19 Ekplɔm do goe yi dedienɔƒe;*Eɖem, elabena nye nu nyo eŋu.+ 20 Yehowa ɖoa eteƒe nam le nye dzɔdzɔenyenye nu;+Eɖoa eteƒe nam elabena nye asiwo me dza.+ 21 Elabena melé Yehowa ƒe mɔwo me ɖe asi,Eye nyemetrɔ le nye Mawu yome wònye vɔ̃ mewɔ ɖe eŋu o. 22 Eƒe ʋɔnudɔdrɔ̃wo katã le ŋkunyeme;Nyemedo vlo eƒe sewo o. 23 Manye ame maɖifɔ le eŋkume,+Eye makpɔ ɖokuinye dzi ɖe vodada ŋuti.+ 24 Yehowa neɖo eteƒe nam le nye dzɔdzɔenyenye nu,+Le esi nye asi me dza le eŋkume ta.+ 25 Èwɔa nuteƒe na ame si wɔa nuteƒe;+Èwɔa nu fɔmaɖitɔe ɖe ame maɖifɔ ŋu;+ 26 Èdza na ame si dza,+Ke àdze aye ɖe ame si ƒe mɔ glɔ̃ ŋu.+ 27 Elabena èxɔna na ame tsɛwo;*+Ke èbɔbɔa dadalawo* ɖe anyi.+ 28 Oo Yehowa, wòe nana nye akaɖi klẽna,Nye Mawu si nana nye viviti me kɔna.+ 29 Elabena wò kpekpeɖeŋu ana manya adzoha ɖe nu;+Le Mawu ƒe ŋusẽ me la, mate ŋu aflɔ gli.+ 30 Mawu vavã la ƒe mɔ de blibo;+Yehowa ƒe nya dza.+ Akpoxɔnu wònye na ame siwo katã sinɛ tsona.+ 31 Elabena Mawu kae li kpe ɖe Yehowa ŋu?+ Eye ame kae ganye agakpe? Ðe menye mía Mawu la ɖeɖe koe oa?+ 32 Mawu vavã lae doa ŋusẽm,+Ana nye mɔ nade blibo.+ 33 Ena nye afɔwo le abe zinɔ tɔ ene;Ena metsi tsitre ɖe teƒe kɔkɔwo.+ 34 Efia aʋawɔwɔ nye asiwo;Ale be nye alɔwo nate ŋu abi akɔblidati. 35 Ètsɔ wò xɔxɔ ƒe akpoxɔnu nam,+Wò nuɖusi léam ɖe te,Eye wò ɖokuibɔbɔ doa gãm.+ 36 Èkeke nye afɔɖoƒewo;Nye afɔwo maɖiɖi o.*+ 37 Mati nye futɔwo yome, eye matu wo,Nyematrɔ o, va se ɖe esime wotsrɔ̃ keŋkeŋ hafi. 38 Magbã wo gudugudu, ale be fɔfɔ maganɔ wo ŋu o;+Woadze anyi ɖe nye afɔ te. 39 Àtsɔ ŋusẽ abla akpa nam ɖe aʋa la ŋu;Àna nye futɔwo nadze anyi ɖe tenye.+ 40 Àna nye futɔwo nasi le nunye,*Eye mana ame siwo lé fum la nu nayi.+ 41 Wodoa ɣli be woaxɔ na yewo, ke xɔnametɔ aɖeke meli o;Wodoa ɣli na Yehowa, ke metɔna na wo o. 42 Mato wo memie woanɔ abe ʋuʋudedi le ya nu ene;Matsɔ wo aƒu gbe abe kpɔdomeeba ene. 43 Àɖem tso ame siwo dia vodada le ŋunye la si me.+ Àɖom dukɔwo ƒe tatɔe.+ Dukɔ si nyemenya o la asubɔm.+ 44 Nya si woase le ŋunye ɖeɖe ana woaɖo tom;Amedzroviwo ava bɔbɔ ɖe ŋkunyeme.+ 45 Dzi aɖe le amedzroviwo ƒo;*Eye woanɔ ƒoƒom kpakpakpa ado tso woƒe bebeƒewo ava. 46 Yehowa le agbe! Woakafu nye Agakpe la,+ Woado nye xɔxɔ ƒe agakpe ƒe Mawu la ɖe dzi.+ 47 Mawu vavã lae biaa hlɔ̃ nam;+Ebɔbɔa dukɔwo ɖe tenye. 48 Eɖeam tso nye futɔ siwo do dziku la si me;Èdoam ɖe dzi megbɔa ame siwo tso ɖe ŋunye la ta;+Èɖeam tso ŋutasẽla la si me. 49 Oo Yehowa, esia tae makafu wò le dukɔwo dome ɖo,+Eye madzi kafukafuha* na wò ŋkɔ la.+ 50 Ewɔa xɔxɔdɔ gãwo na eƒe fia la;*+Eye wòɖea lɔlɔ̃ si nu metsina o fiaa eƒe amesiamina la,+Eɖenɛ fiana David kple eƒe dzidzimevi la tegbee.+\n^ Alo, “nye xɔnametɔ sẽŋu.”\n^ Alo, “ame siwo wote ɖe anyi.”\n^ Egɔmeɖeɖe tẽe, “dadaŋkuwo.”\n^ Alo, “afɔkɔewo nagagli o.”\n^ Alo, “Àna nye futɔwo natrɔ ʋume dem.”\n^ Alo, “Du bubu me tɔwo ƒe ŋusẽ avɔ.”\n^ Alo, “Ena eƒe fia la kpɔ dziɖuɖu gãwo.”


Ale Si Nàwɔ Anɔ Te Ðe Hatiwo Ƒe Nyaƒoɖeamenu Nu | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Maltese Myanmar Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Tetun Dili Thai Tigrinya Tsonga Turkish Twi Ukrainian Vietnamese Xhosa Zulu\n“Esi menɔ gɔmedzesuku la, nye sukuhatiwo melɔ̃a nye nya o eye esia tena ɖe dzinye ŋutɔ. Eye esi medze sekɛndrisuku gɔme la, metrɔ nye dzedzeme kple nye agbenɔnɔ, gake menye ɖe nyui dzi o. Medi vevie be xɔlɔ̃ nanɔ asinye ale gbegbe be meva le agbe nɔm abe nye sukuhatiwo ene ale be woalɔ̃ nye nya.”—Jennifer, exɔ ƒe 16. *\nÐe hawòtiwo ƒoa nya ɖe nuwòa? Ne nenemae la, ke nyati sia akpe ɖe ŋuwò nànɔ te ɖe enu.\nNe èwɔa nu be yeadze ye hatiwo ŋu la, àzu abe robot ene le wo si me eye woawɔ wò ale si wodii. Nu ka ta nàɖe mɔ woakpɔ ŋusẽ ma gbegbe ɖe dziwò?—Romatɔwo 6:16.\nHatiwo ƒe nyaƒoɖeamenu ate ŋu ana ame nyui nazu ame gbegblẽ.\nHadede vɔ̃wo gblẽa nɔnɔme nyuiwo.”—1 Korintotɔwo 15:33.\n“Ðeko wòle abe míenya be nane menyo be míawɔ o, gake ne woƒo nya ɖe mía nu la míaƒe seselelãmewo kpɔa ŋusẽ ɖe mía dzi eye míezua ameŋudzelawo ene!”—Dana.\nMenye hawòtiwo koe ƒoa nya ɖe nuwò o.\nNe medi be mawɔ nu si sɔ la, nu vɔ̃ɖi boŋ nɔa menye.”—Romatɔwo 7:21.\n“Zi geɖe la, nye ŋutɔ menyee dzodzroa nɔna; nye ŋutɔe nu siwo ŋu hanyetiwo ƒoa nu le hedoa vivi ɖo la dzrona.”—Diana.\nAnye dada na wò ne ète ŋu nɔ te ɖe hawòtiwo ƒe nyaƒoɖeamenuwo nu.\n‘Dzitsinya nyui nenɔ asiwò’—1 Petro 3:16.\n“Ɣeaɖeɣi va yi la, esesẽ nam be manɔ te ɖe hanyetiwo ƒe nyaƒoɖeamenuwo nu, gake fifia ya nyemegavɔ̃na be mato vovo na wo o eye metɔa afɔ to sesĩe le nye nyametsotsowo me. Naneke mevivina wu be woadɔ alɔ̃ le zã me kple dzitsinya dzadzɛ o.”—Carla.\nNe hawòtiwo le eƒom ɖe nuwò be nàwɔ nu gbegblẽ la te mɔnu siwo gbɔna kpɔ nàtsɔ anɔ te ɖe enu.\nBu emetsonuawo ŋu. Bia ɖokuiwò be, ‘Ne mewɔ woƒe didiwo dzi eye asi tum ɖe, aleke dzinyelawo abumee? Aleke mabu ɖokuinyee?’—Biblia ƒe gɔmeɖose: Galatiatɔwo 6:7.\n“Dzinyelawo biaa nya siawo tɔgbim: ‘Ne èna ta la nu kae adzɔ ɖe dziwò?’ Wokpe ɖe ŋunye mekpɔ ale si gbegbe nyaƒoɖeamenu ate ŋu ahem ade nu gbegblẽ wɔwɔ me la dze sii.”—Olivia.\nKa ɖe nu siwo nèxɔ se la dzi. Bia ɖokuiwò be, ‘Nu ka tae mexɔe se be nuwɔna sia anye afɔku na nye ŋutɔ loo alo ame bubuwo?’—Biblia ƒe gɔmeɖose: Hebritɔwo 5:14.\n“Esi menɔ ɖevime la, ne ame aɖe di be yeable nunye mawɔ nu gbegblẽ la, ɖeko megblɔna be megbe, gake fifia ya metea ŋu ɖea nu si tae megbe be nyemawɔ nane o alo lɔ̃ be mawɔe la gɔme na amewo nyuie. Meléa nye dzixɔse siwo ku ɖe nyui kple vɔ̃ ŋu me ɖe asi goŋgoŋ. Nye ŋutɔe ɖea ɖokuinye nu, menye ame bubu o.”—Anita.\nBu ame si tɔgbi nèdi be yeanye la ŋu. Bia ɖokuiwò be, ‘Ame ka tɔgbie medi be manye?’ Azɔ bu nyaƒoɖeamenu siwo nèle go domee ŋu, eye nàbia ɖokuiwò be, ‘Nu kae ame ma tɔgbi awɔ le nɔnɔme sia me?’—Biblia ƒe gɔmeɖose: 2 Korintotɔwo 13:5.\n“Ame si menye la dzea ŋunye, eya ta nyemetsɔa ɖeke le ale si ame bubuwo abum la me o. Gakpe ɖe eŋu la, togbɔ be mele alea hã la, ame geɖe lɔ̃a gbɔnyenɔnɔ.”—Alicia.\nBu nu si ava dzɔ le etsɔme ŋu. Ne sukuvie nènye la, ame siwo ŋu nèle agbagba dzem be yeadze fifia la magava nye ame aɖeke na wò le ƒe aɖewo megbe o alo kura gɔ̃ hã le ɣleti ʋɛ aɖewo megbe o.\n“Ne mele foto siwo míeɖe le suku kpɔm la, nyemegaɖoa ŋku nye sukuhati aɖewo ƒe ŋkɔ gɔ̃ hã dzi o. Gake esime menɔ suku la, woƒe nyawoe nɔa vevie nam wu nye dzixɔse kura gɔ̃ hã. Bometsitsi ka gbegbee nye esi!”—Dawn, exɔ ƒe 22 fifia.\nDzra ɖo. Biblia gblɔ be: “Mianya ale si wòle be miaɖo nya ŋu na ame sia ame.”—Kolosetɔwo 4:6.\n“Dzinyelawo kpena ɖe nye kple nɔvinye nyɔnu suea ŋu míebua nyaƒoɖeamenu siwo míate ŋu ado goe la ŋu, eyome míewɔa nu abe ale si woate ŋu adzɔe ene, ale be ne wova dzɔ la míanya nu si míawɔ.”—Christine.\nNu sia nu si ƒãm ame le la, nu sia kee wòaŋe.”—Galatiatɔwo 6:7.\n“Ame tsitsiwo . . . na hehe woƒe nugɔmesese ƒe ŋutetewo . . . bene woade vovototo nyui kple vɔ̃ dome.”—Hebritɔwo 5:14.\n“Miyi edzi mianɔ mia ɖokui dom kpɔ.”—2 Korintotɔwo 13:5.\n“Ale si nèbua ɖokuiwò la wɔa akpa gã aɖe le ale si nànɔ te ɖe hatiwo ƒe nyaƒoɖeamenu nui la me. Ne èka ɖe ɖokuiwò dzi la, màtsɔ ɖeke le ale si amewo bua wòe la me o eye kaka nàkpɔ la hatiwo ƒe nyaƒoɖeamenu magaɖi naneke le ŋkuwòme o.”\n“Ne èbua ɖokuiwò be asixɔxɔ aɖeke mele ye ŋu o la, ate ŋu adzɔ be nàdze agbagba be yeƒe nu nadze ye tɔwo ŋu ale be nàse le ɖokuiwò be ye hã ye le ame me. Gake ne èka ɖe ɖokuiwò dzi la, àte ŋu akpɔ hatiwo ƒe nyaƒoɖeamenu la adze sii bɔbɔe eye wòanɔ bɔbɔe hã na wò be nàƒo asa nɛ.”\nÐe wònyo be nàna taa? Ðe wòava ve wò emegbea?\nƉoe Ɖe Amewo Ɖoe Ɖe Amewo Ale Si Nàwɔ Anɔ Te Ðe Hatiwo Ƒe Nyaƒoɖeamenu Nu


Mateo 16 - Holy Bible [Ewe Bible 1913] - (Mat 16)\nEye farisitɔwo kple zadukitɔwo va egbɔ, eye wole etem kpɔ biae bena, wòafia dzesi yewo tso dziƒo.\nKe exɔ edzi gblɔ na wo bena: Fiẽsi la miegblɔna bena: Xexeme le kɔkɔ ge; elabena dziƒo bia.\nEye ŋdi la miegblɔna bena: Egbe la tsi le dzadza ge; elabena dziƒo biã, eye woxe lilii. Alakpatɔwo, miedzea si dziƒo ƒe nɔnɔme, aleke wɔ miate ŋu adze si ɣeyiɣiwo ƒe dzesiwo o mahã?\nDzidzime vɔ̃ɖi wɔahasi le dzesi biam, eye womelé dzesi na gee o, negbe Yona ƒe dzesi la ko. Tete wògblẽ wo ɖi hedzo.\nEye nusrɔ̃lawo va go keme dzi, eye woŋlɔ abolotsɔtsɔɖeasi be.\nKe Yesu gblɔ na wo bena: Mikpɔ nyuie, eye milé be na mia ɖokui le farisitɔwo kple zadukitɔwo ƒe amɔwɔ ʋaʋã la ŋuti.\nEye woawo ke ɖi le wo nɔewo dome gblɔ bena, le esi yewometsɔ abolo ɖe asi o la ŋutie.\nKe esi Yesu nya eme la, egblɔ bena: Nuka miele ɖi kem le mia nɔewo dome be, mietsɔ abolo ɖe asi o mahã? Mi xɔseʋeetɔwo!\nAlo ɖe miedze si nu kpɔ oa? Eye mieɖo ŋku ame akpe atɔ̃ la ƒe abolo atɔ̃ dzi kple kevi alesi nu mielɔ o mahã?\nAlo ame akpe ene la ƒe abolo adre dzi kple kevi alesi nu mielɔ o mahã?\nAleke wɔ miedze sii kpo bena, menye abolo ŋuti meƒo nu le na mi o bena: Mikpɔ mia ɖokui dzi nyuie le farisitɔwo kple zadukitɔwo ƒe amɔwɔ ʋaʋã la ŋuti o mahã?\nTete wodze sii bena, menye ɖe wògblɔ bena, yewoakpɔ yewo ɖokui dzi nyuie le farisitɔwo kple zadukitɔwo ƒe amɔwɔ ʋaʋã la ŋuti o, negbe le farisitɔwo kple zadukitɔwo ƒe nufiafia la ŋuti boŋ.\nEye esi Yesu va Kaisarea Filipi-nutoawo me la, ebia eƒe nusrɔ̃lawo bena: Ameka amewo gblɔna bena, Amegbetɔvi la nye mahã?\nEye woawo gblɔ bena: Ɖewo bena, Yohanes mawutsidetanamelae, ke bubuwo bena, Elia ye, eye amea ɖewo hã gblɔ bena, Yeremya, alo nyagblɔɖilawo dometɔ ɖekae.\nEgblɔ na wo bena: Ke miawo la, amekae miegblɔna bena, menye mahã?\nEye Simon Petro xa edzi gblɔ bena: Wòe nye Kristo, Mawu gbagbe la ƒe vi!\nKe Yesu ɖo eŋu gblɔ nɛ bena: Woayra wò, Simon, Bar-Yona! Elabena ŋutilã kple ʋu meɖe esia fia wò o, negbe Fofonye, si le dziƒowo la ko.\nEye nye hã mele egblɔm na wò bena: Wòe nye Petro, eye nenem kpe gbadza sia dzi matu ye ha la ɖo, eye tsiẽƒe ƒe agbowo hã mele edzi ɖu ge o.\nMatsɔ dziƒofiaɖuƒe ƒe safuiawo ana wò, eye nusi ke nabia le anyigba dzi la, anɔ babla le dziƒowo, eye nusi ke natu le anyigba dzi la, anɔ tutu le dziƒowo.\nTete wòde se na nusrɔ̃lawo bena, woagagblɔe na amea ɖeke bena, yee nye Kristo la o.\nTso ekema dzi la Yesu de asi eƒe nusrɔ̃lawo fiafia me, alesi, wòle nɛ godoo bena, wòayi Yerusalem, eye woakpe fu geɖe atso amegãwo kple nunɔlagãwo kpakple agbalẽfialawo si me, eye woawui, eye le ŋkeke etɔ̃agbe wòafɔe ɖe tsitre.\nEye Petro ɖe kpoe, eye wòde asi nyagbegbe me nɛ gblɔ bena: Mawu nèhe esia ɖa xaa tso gbɔwò, Aƒetɔ; esia nagava dziwò gbeɖe o!\nKe etrɔ gblɔ na Petro bena: Te ɖa yi megbenye, Satana! Nuɖiaɖia nènye nam, elabena menye Mawu tɔ nesusu o, negbe nusi nye amegbetɔwo tɔ ko.\nTete Yesu gblɔ na eƒe nusrɔ̃lawo bena: Ne amea ɖe lɔ̃ bena, yeanɔ yonyeme la, negbe nu le eya ŋutɔ dokui gbɔ, ne woatsɔ eƒe atitsoga la, eye wòadze yonyeme.\nElabena amesi ke be, yeaɖe yeƒe agbe la, atsrɔ̃e; ke amesi ke atsrɔ̃ eƒe agbe le tanye la, akpɔe.\nEla bena viɖe ka wòanye na ame, ne xexeme blibo la katã zu etɔ, ke wòabu eƒe luʋɔ mahã? Alo nuka amegbetɔ atso ana agaxɔ eƒe luʋɔ mahã?\nElabena Amegbetɔvi la le vava ge le Fofoa ƒe ŋutikɔkɔe la me kple eƒe dɔlawo; eye ekema aɖo eteƒe na amesiame le eƒe nuwɔwɔwo nu.\nVavã mele egblɔm na mi bena, amea ɖewo le amesiwo le tsi tre ɖe afisia la dome, siwo mele ku ɖo ge akpɔ o, vaseɖe esime woakpɔ Amegbetɔvi la le eƒe fiaɖuƒe la me gbɔna.


Lododowo 20 | Biblia Le Internet Dzi | Xexe Yeye Gɔmeɖeɖe\nFewuɖulae wain nye (1)\nKuviatɔ medea agble le vuvɔŋɔli o (4)\nAme ƒe dzimesusu le abe tɔ goglo ene (5)\nNuxɔxlɔ̃ tso adzɔgbeɖeɖe dzitsitsitɔe ŋu (25)\nÐekakpuiwo ƒe atsyɔ̃e nye woƒe ŋusẽ (29)\n20 Fewuɖulae wain nye, + eye aha muame medzea akɔ anyi o; +Ame sia ame si wokplɔ trae la, menyaa nu o.+ 2 Ŋɔdzi si le fia ŋu la le abe dzata* ƒe gbetete ene;+Ame si le dziku dom nɛ la dea eya ŋutɔ ƒe agbe afɔku me.+ 3 Bubu wònye na ame be wòaƒo asa na dzre,+Ke bometsila ɖe sia ɖe ƒoa eɖokui ɖe eme.+ 4 Kuviatɔ medea agble le vuvɔŋɔli o,Eya ta abia nu le nuŋeɣi, esi naneke mele esi o ta.*+ 5 Ame ƒe dzimesusu* le abe tɔ goglo ene,Ke nugɔmesela dunɛ. 6 Ame geɖewo gblɔna be yewoƒe lɔlɔ̃ nu metsina o,Ke afi kae woakpɔ nuteƒewɔla le? 7 Ame dzɔdzɔe zɔna le eƒe fɔmaɖimaɖi me.+ Dzidzɔtɔwoe emegbeviwo* anye.+ 8 Ne fia bɔbɔ nɔ ʋɔnudrɔ̃zikpui dzi la,+Eƒe ŋkuwo dea vovo vɔ̃ɖinyenye ɖe sia ɖe ƒomevi me.+ 9 Ame kae ate ŋu agblɔ be: “Mena nye dzi ŋu dza;+Ŋunye kɔ tso nye nu vɔ̃ me”?+ 10 Nudakpe amebatɔ kple nudzidzenu ameflutɔ la,*Ŋunyɔ wo kple evea siaa nye na Yehowa.+ 11 Ðevi* sue gɔ̃ hã ƒe nuwɔnawoe wotsɔna dzea siiBe eƒe agbenɔnɔ dza eye wòsɔ.+ 12 To senu kple ŋku kpɔnu la,Yehowae wɔ wo kple evea siaa.+ 13 Mègana alɔ̃ tsu dɔdɔ navivi nuwò ne nàda ahe o.+ Nɔ ŋu, ekema àkpɔ abolo aɖu aɖi ƒo.+ 14 Nuƒlela be: “Nua menyo o, nua menyo o!”Ke ne edzo la, eva nɔa eɖokui kafum.+ 15 Sika li, eye adzagba* geɖewo hã li,Ke aɖe si dzi sidzedze le la, nu xɔasie wònye.+ 16 Xɔ ame si da megbe na ame tutɔ la ƒe awu le esi;+Eye ne dutanyɔnue* wòda megbe na la, ekema xɔ awɔbanu le esi.+ 17 Abolo si wokpɔ to amefuflu dzi la vivia ame nu,Ke emegbe kpekui koe ayɔ nu me na amea.+ 18 Adaŋudede nana ɖoɖowo dzea edzi,*+Eye tsɔ mɔfiame nyuitɔ wɔ wò aʋae.+ 19 Ameŋugblẽla nɔa tsatsam nɔa go ʋum nya ɣaɣla;+Mègade ha kple ame si lɔ̃a ameŋunyagbɔgblɔ o.* 20 Ame sia ame si doa ɖiŋu na fofoa kple dadaa la,Eƒe akaɖi atsi le viviti tsiɖitsiɖi me.+ 21 Domenyinu si wokpɔ to ŋukeklẽ dzi le gɔmedzedzea la,Yayra manɔ eme le nuwuwua o.+ 22 Mègagblɔ be, “Maɖo vɔ̃ teƒe kokoko!” o.+ Kpɔ mɔ na Yehowa,+ ekema aɖe wò.+ 23 Nudakpe amebatɔ* nye ŋunyɔ na Yehowa,Eye nudanu ameflutɔ hã menyo o. 24 Yehowae fiaa afɔɖoƒe ame.+Ke aleke ame awɔ ase eya ŋutɔ ƒe mɔ gɔme?* 25 Mɔ̃ wònye na amegbetɔ ne etsɔ dzitsitsi gblɔ be, “Nu kɔkɔe wònye!”+ Eye emegbe hafi wòayi adzɔgbe si wòɖe la ŋu bu ge.+ 26 Fia nyanu gbɔa ame vɔ̃ɖiwo abe lu ene,+Eye wòhea luƒotasiaɖam toa wo dzi.+ 27 Yehowa ƒe akaɖie amegbetɔ ƒe gbɔgbɔ nye,Edzroa ame ƒe ememe ke kpɔna. 28 Lɔlɔ̃ vavã kple nuteƒewɔwɔe kpɔa fia ta;+Eye lɔlɔ̃ vavãe wòtsɔna léa eƒe fiazikpui ɖe te.+ 29 Ðekakpuiwo ƒe atsyɔ̃e nye woƒe ŋusẽ,+Eye amegãɖeɖiwo ƒe bubue nye woƒe ta ƒowɔ.+ 30 Dodro kple abi floa* vɔ̃ ɖa le ame ŋu,+Eye ƒoƒo klɔa ame ƒe ememe ke.\n^ Agate ŋu afia, “Adi nu le nuŋeɣi gake makpɔ ɖeke o.”\n^ Alo, “tameɖoɖo.” Egɔmeɖeɖe tẽe, “adaŋudede.”\n^ Alo, “Nudakpe eve ƒomevi kple nudzidzenu eve ƒomevi la.”\n^ Alo, “Ŋutsuvi.”\n^ Alo, “ɖoɖowo lia ke.”\n^ Alo, “ame si ƒe nu menɔa anyi kpoo o.”\n^ Alo, “Nudakpe eve ƒomevi.”\n^ Alo, “adze si eƒe mɔ?”\n^ Alo, “ƒlɔa.”


Ðɔ Ŋu Ðo Le Text Message Ŋu Dɔwɔwɔ Me | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Polish Portuguese Quechua (Ayacucho) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tetun Dili Thai Tigrinya Tsonga Turkish Twi Ukrainian Urdu Vietnamese Xhosa Zulu\nÐɔ Ŋu Ðo Le Text Message Ŋu Dɔwɔwɔ Me\nTsɔe be èle xɔ̃wò gbɔ miele dze ɖom eye ame aɖe ɖo text message ɖe wò, nu kae nàwɔ?\nA: Nànɔ text message la xlẽm aganɔ dzea hã ɖom kple xɔ̃wòa.\nB: Nàdo taflatsɛ na xɔ̃wòa ahaxlẽ text message la.\nD: Nàɖe asi le text message la ŋu gbɔ ahayi dzeɖoɖoa dzi kple xɔ̃wòa.\nÐe wòle be nàtsi dzi ɖe tiatia si nàwɔ la ŋua? Ɛ̃!\nNe èle text message ŋlɔm na xɔ̃wò aɖe eye nègale dze ɖom kple xɔ̃wò bubu le ɣeyiɣi ma ke me la, ɖeko wòle abe ale si nànɔ gome kpɔm le kamedefefe si vivia nuwò me gake agbe wɔwɔ ɖe fefea ƒe sewo dzi ene. Ðewohĩ àgblɔ be, ‘Gake xɔ̃nyewoe wo katã wonye ɖe.’ Susu ma tututu tae wòle be nàwɔ nu ɖe wo ŋu bubutɔe ɖo. Gake ehiã be nàda sɔ. Ðo ŋku nyateƒenya sia dzi: Ne mèwɔa nu ɖe xɔ̃wòwo ŋu ameŋububutɔe o la, woava gblẽ wò ɖi gbe ɖeka godoo.\nNu ka tae? Elabena amewo medina be woawɔ nu ɖe yewo ŋu amemabumabutɔe o. Ðetugbui si ŋkɔe nye Beth * gblɔ be: “Ekua dzi nam ne mele dze ɖom kple xɔ̃nye aɖe ko wòle eƒe asitelefon dzi kpɔm edziedzi abe ɖe wòle mɔ kpɔm na nane si nyo wu dze si ɖom míele ene!” Èsusui be Beth alɔ̃ ayi edzi anye ame sia tɔgbi xɔlɔ̃a?\nTsɔ ale si nèzãa asitelefon sɔ kple kpɔɖeŋu si dze le tanya sue si nye “Kuxia” la te. Tiatia kae nèsusu be asɔ na ye wu? Anɔ eme be ède dzesii be tiatia A mesɔ o. Ke B kple D ya ɖe? Èsusui be enye amemabumabu be nàtso dzeɖoɖo me ahaxlẽ text message mahã? Alo ɖe wònye amemabumabu be nàŋe aɖaba aƒu text message la dzi kple susu ko be nàyi dzeɖoɖoa dzia?\nNu si sɔ wɔwɔ menɔa bɔbɔe o. Gake Biblia ate ŋu akpe ɖe ŋuwò. Biblia gblɔ be: “Ale si ko miedina be amewo nawɔ na mi la, miwɔ nenema ke na wo.” (Luka 6:31) Àte ŋu awɔ ɖe nuxlɔ̃ame sia dzi le text message nyawo hã gome. Le mɔ ka nu?\nWɔ text message ŋu dɔ le ɣeyiɣi si sɔ ko me. Ðekakpui si ŋkɔe nye Richard gblɔ be: “Ɣeaɖewoɣi la, ame aɖewo ɖoa text message ɖem le zãtiƒe. Menyea nya vevi aɖeke hã tae o, ɖeko wogblẽa alɔ̃ me nam dzodzro!” Bia ɖokuiwò be, ‘Ðe meɖoa text message ɖe amewo le woƒe ɖiɖiɖemeɣiwoa?’—Biblia ƒe gɔmeɖose: Nyagblɔla 3:1.\nÐɔ ŋu ɖo le nu si nàŋlɔ me. Dzeɖoɖo lɔa nyagbɔgblɔ, gbe si wotsɔ gblɔe, moɖoɖo kple alɔwɔwɔ ɖe nya dzi ɖe eme. Gake esiawo dometɔ akpa gãtɔ medzena le text message me o. Aleke nàwɔ be womase wò nyawo gɔme bubui o? Ðetugbui si ŋkɔe nye Jasmine gblɔ be: “Zã ameŋubunyawo, abe ‘Èfɔa?,’ ‘meɖe kuku’ kple ‘akpe’ ene.”—Biblia ƒe gɔmeɖose: Kolosetɔwo 4:6.\nÐɔ ŋu ɖo. Gbugbɔ ŋku lé ɖe kpɔɖeŋu si dze le tanya sue si nye “Kuxia” te la ŋu. Ne èxɔ text message vevi aɖe la, àte ŋu agblɔ na xɔ̃wòa be wòalala ye yeaxlẽe gbɔ. Gake zi geɖe la, àte ŋu ava xlẽe emegbe. Amy si xɔ ƒe 17 gblɔ be: “Text message la akpɔtɔ anɔ wò asitelefon la dzi ne wò kple xɔ̃wòa miɖo dzea vɔ, gake xɔ̃wòa ya mate ŋu anɔ te anɔ dzɔwòm o.” Esɔ be ame naɖɔ ŋu ɖo alea ke ne ele asitelefon zãm le ame dome. Jane si xɔ ƒe 18 gblɔ be: “Mègazã ɣeyiɣia katã nàtsɔ anɔ text message ŋlɔm o. Ne menye nenema o la, amewo nasusui be èle gbɔgblɔm na yewo be, ‘Nyemetsi dzi ɖe mia gbɔ nɔnɔ ŋu o; ne ɖe makpɔ teƒe bubu aɖe ayi la, anyo nam wu.’”\nBu nuwo ŋu nyuie hafi nàɖoe ɖa. Ðe woase wò text message la gɔme bubuia? Ðe nukokoedonamenuwo le wò asitelefon la dzi nàzã atsɔ aɖe wò seselelãmea ŋutɔ agblɔa? Amber si xɔ ƒe 21 gblɔ be: “Ne fefem ko nèle la, tsɔ ameta si ɖo nukomo kpe ɖe nu si nèŋlɔ la ŋu. Amewo tea ŋu doa dziku, eye kɔ tea ŋu fea ti ɖe wo dome gɔ̃ hã elabena wotsɔ fefenyawo wɔ nya gãwoe.”—Biblia ƒe gɔmeɖose: Lododowo 12:18.\nEdze ƒãa be ele be nàtsɔ ɖe le ale si nèzãa wò asitelefon la me vevie!\nBu nya sia ŋu: Lɔlɔ̃e ʋãa ame wòwɔa nu si sɔ. Aleke woɖea nɔnɔme sia fianae? Biblia gblɔ be: “Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o, meƒoa adegbe o, medoa eɖokui ɖe dzi glodzoo o, mewɔa nu si mesɔ o, media ye ŋutɔ tɔ o, mebia dzi kabakaba o.” (1 Korintotɔwo 13:4, 5) Lɔlɔ̃ ƒe akpa kae wòhiã be nàɖe afia wu?\n^ mm. 11 Míetrɔ ŋkɔ siwo le nyati sia me.\n“Ɣeyiɣi li na nu sia nu.”—Nyagblɔla 3:1.\n“Mina miaƒe nya nadze to ɣesiaɣi, eye dze nanɔ eme.”—Kolosetɔwo 4:6.\n“Ame aɖewo ƒe nuƒoƒo le abe yitɔame ene.”—Lododowo 12:18.\n“Sɔhɛwo tea ŋu ŋlɔa gbegblẽnyawo ne wole text message ŋlɔm, elabena wosusunɛ be nyaa medo le woƒe nu me tẽe o. Le nyateƒe me la, mele be míagblɔ gbegblẽnyawo le mɔ aɖeke nu o, eɖanye text message ŋlɔm míele o.”\n“Esi mèle ame si nèle nua ŋlɔm na la kpɔm o ta la, ele bɔbɔe be nàɖe ŋu ɖi aŋlɔ nane si ave amea. Ne màte ŋu agblɔ nya ma na amea ŋkume kple ŋkume o la, ke mègagblɔe nɛ to text message dzi o.”\nƑomedodowo Ŋutifafa Kple Dzidzɔkpɔkpɔ\nBlematɔwo ƒe nuwɔnae wònye alo ɖe wògaɖea vi egbea hã?\nƉoe Ɖe Amewo Ɖoe Ɖe Amewo Ðɔ Ŋu Ðo Le Text Message Ŋu Dɔwɔwɔ Me\nNya Siwo Sɔhɛwo Gblɔ Tso Asitelefon Ŋu


Ʋɔnudrɔ̃lawo 10 | Biblia Le Internet Dzi | Xexe Yeye Gɔmeɖeɖe\nƲɔnudrɔ̃la Tola kple Yair (1-5)\nIsrael dze aglã eye wòtrɔ dzi me (6-16)\nAmonitɔwo do ŋɔdzi na Israel (17, 18)\n10 Le Abimelek megbe la, Tola, Pua vi, Dodo vi, ame si tso Isakar-to la me, do be yeaxɔ na Israel.+ Enɔ Samir le Efrayim tonuto la me. 2 Edrɔ̃ ʋɔnu na Israel ƒe blaeve vɔ etɔ̃. Emegbe Tola ku, eye woɖii ɖe Samir. 3 Eya megbe Gileadtɔ Yair do, eye wòdrɔ̃ ʋɔnu na Israel ƒe blaeve vɔ eve. 4 Viŋutsu blaetɔ̃ nɔ esi, wodoa tedzi blaetɔ̃, eye du blaetɔ̃ nɔ wo si, woyɔa du siawo be Havot-Yair+ va se ɖe egbe; wole Gilead-nyigba dzi. 5 Emegbe Yair ku, eye woɖii ɖe Kamon. 6 Israel-viwo gawɔ nu si nye vɔ̃ le Yehowa ŋkume,+ eye wosubɔ Baalwo,+ Astoretwo, Aram* mawuwo, Sidon mawuwo, Moab mawuwo,+ Amonitɔwo ƒe mawuwo+ kple Filistitɔwo ƒe mawuwo.+ Ale wogblẽ Yehowa ɖi, eye womesubɔe o. 7 Eya ta Yehowa ƒe dɔmedzoe bi ɖe Israel ŋu, ale be wòtsɔ wo dzra na Filistitɔwo kple Amonitɔwo.+ 8 Ale wosẽ ŋuta le Israel-viwo ŋu hete wo ɖe anyi vevie le ƒe ma me—wote Israel-vi siwo katã le Yordan ƒe go kemɛ dzi le Amoritɔwo ƒe anyigba si le Gilead la dzi ɖe anyi ƒe wuienyi sɔŋ. 9 Amonitɔwo tsoa Yordan-tɔsisia hã va wɔa aʋa kple Yuda, Benyamin kple Efrayim ƒe aƒe la; eye Israel ɖo xaxa gã aɖe me. 10 Eye Israel-viwo yɔ Yehowa be wòaxɔ na yewo+ hegblɔ be: “Míewɔ nu vɔ̃ ɖe ŋuwò, elabena míegblẽ mía Mawu la ɖi hesubɔ Baalwo.”+ 11 Ke Yehowa gblɔ na Israel-viwo be: “Ðe nyemeɖe mi tso Egiptetɔwo,+ Amoritɔwo,+ Amonitɔwo, Filistitɔwo,+ 12 Sidontɔwo, Amalektɔwo kple Midiantɔwo si me esime wote mi ɖe anyi oa? Esi miedo ɣli yɔm la, meɖe mi tso wo si me. 13 Ke miegblẽm ɖi hesubɔ mawu bubuwo.+ Esia tae nyemagaɖe mi azɔ o.+ 14 Miyi ɖayɔ mawu siwo mietia la ne woakpe ɖe mia ŋu.+ Woneɖe mi le miaƒe xaxaɣi.”+ 15 Ke Israel-viwo gblɔ na Yehowa be: “Míewɔ nu vɔ̃. Wɔ mí ale si dze ŋuwò. Gake míeɖe kuku, ɖe mí egbe sia.” 16 Eye woɖe dutamawuwo ɖa le wo dome hesubɔ Yehowa,+ ale be megate ŋu do dzi tsɔ* Israel-viwo ƒe fukpekpewo o.+ 17 Emegbe la, Amonitɔwo+ kpe ta, eye wova ƒu asaɖa anyi ɖe Gilead. Eya ta Israel-viwo hã ƒo ƒu heva ƒu asaɖa anyi ɖe Mizpa. 18 Eye Gileadtɔwo kple woƒe amegãwo gblɔ na wo nɔewo be: “Ame kae adze ŋgɔ akpe aʋa kple Amonitɔwo?+ Eyae azu tatɔ ɖe Gileadtɔwo katã nu.”\n^ Alo, “Siria.”\n^ Alo, “ale be eƒe luʋɔ tsi dzimaɖi le.”


2 Korintotɔwo 3:17\nKe Aƒetɔ la enye Gbɔgbɔ la, ke afisi Aƒetɔ ƒe Gbɔgbɔ le la, afima ablɔɖe le.\n2 Korintotɔwo 13:14\nPaulo, si nye apostolo — menye amewo gbɔ wòtso, eye meto amea ɖeke hã dzi o, ke boŋ eto Yesu Kristo kple Mawu Fofo, si fɔe ɖe tsitre tso ame kukuwo dome la dzi la —\nne eƒe dziɖuɖu nakeke ta, eye seƒeɖo manɔe na ŋutifafa le Dawid ƒe fiazikpui dzi kple eƒe fiaɖuƒe la me o, ne wòafɔe ɖe te, eye wòatsɔ ʋɔnudɔdrɔ̃ dzɔdzɔe ali kee tso fifia ɖaseɖe mavɔ me. Yehowa Zebaot ƒe ŋuʋaʋã awɔ esia ade goe.\nAle Yehowa, Israel ƒe fia kple eƒe xɔnametɔ, Yehowa Zebaot,: gblɔ esi: Nyee nye gbãtɔ, eye nyee nye mlɔetɔ; mawua ɖeke mekpe ɖe ŋunye o.\nMia kple Fofonye la ɖekae míele.\nEye dɔla la ɖo eŋu gblɔ nɛ bena: Gbɔgbɔ kɔkɔe ava dziwò, eye dziƒoʋitɔ ƒe ŋusẽ ado vɔvɔli ɖe dziwò, eyaŋuti nusi dzi ge nala la, woayɔe be kɔkɔe, Mawu viŋutsuvi.\n„Kpo da, ɖetugbi, si menya ŋutsu o la, le fu fɔ ge, eye wòadzi ŋutsuvi, eye woayɔ eƒe ŋkɔ be Imanuel, si gome ènye: Mawu li kpli mi.“\n Ke esi wode mawutsi ta na Yesu vɔ la, edo go tso taa me enumake; eye kpɔ ɖa, dziƒowo ʋu nɛ, eye wokpe Mawu ƒe Gbɔgbɔ la le ɖiɖim abe akpakpa ene va edzi: eye kpɔ ɖa, gbe tso dziƒowo le gbɔgblɔm bena: Amesia enye vinye, si gbɔ nyemelɔ̃a nu lena o la, si dzea ŋunye!\n Elabena mawufiaɖuƒe la menye nuɖuɖu kple nunono o, ke dzɔdzɔenyenye kple ŋutifafa kple dzidzɔ le Gbɔgbɔ kɔkɔe me boŋ ye. Elabena amesi ke subɔa Kristo le nusiawo me la, eƒe nu nyoa Mawu ŋu, eye wòdzea amewo ŋu.\n Eye esi wòde mawutsi ta na dukɔ la katã, eye woɖee na Yesu hã la, edo gbe ɖa, eye wòva ve me bena, dziƒo ʋu, eye Gbɔgbɔ kɔkɔe la ɖi le nɔnɔmekpɔkpɔ me abe akpakpa ene ɖe, eyama dzi, eye gbe ɖi tso dziƒo gblɔ bena: Wòe nye vinye, si gbɔ nyemelɔ̃a nu le o, wò me mekpɔa ŋudzedze lena.\n Le gɔmedzedzea me Mawu wɔ dziƒo kple anyigba. Ke anyigba le nyama, nɔnɔme meli nɛ o, ele ƒuƒlu, eye viviti do ɖe tsi gbana la ŋku me, eye Mawu ƒe Gbɔgbɔ le agba sam le tsia dzi.\n Dɔnɔ la ɖo eŋu nɛ bena: Aƒetɔ, amea ɖeke mele asinye, bena ne woblu tsia la, wòakɔm ada ɖe ta la me o, ke ne megbɔna la, kasia ame bubu trea emedzedze nam. Yesu gblɔ nɛ bena: Tsi tre, naka wò aba dzi, eye nazɔ azɔli!\n Petro, Yesu Kristo ƒe apostolo, ŋlɔ ɖo ɖe amedzro, siwo ka hlẽ ɖe Ponto, Galatia, Kapadokia, Asia kple Bitinia, amesiwo nye ame tiatiawo le Mawu Fofo la ƒe nunyanyaɖi la nu le Gbɔgbɔ ƒe kɔkɔewɔwɔ me hena toɖoɖo kple Yesu Kristo ƒe ʋuhehlẽ: Amenuveve kple ŋutifafa nasɔ gbɔ ɖe dzi na mi!\n2 Korintotɔwo 1:21-22\n Ke amesi li ke mia kple miawo ɖe Kristo me, eye wòsi ami na mí la, enye Mawu; amesi tre mia nu hã, eye wòna Gbɔgbɔ ƒe a wɔbanu mí le míaƒe dziwo me.\n1 Korintotɔwo 12:4-6\n Ke amenuvevenunana bubu ƒomeviwo li, gake Gbɔgbɔ ma kee, eye subɔsubɔdɔ bubu ƒomeviwo li, gake Aƒetɔ ma kee. Eye ŋusẽdɔ bubu ƒomeviwo li, gake Mawu ma ke, si wɔa dɔwo katã le amewo katã me lae.\n Ŋutilã ɖeka kple Gbɔgbɔ ɖeka, abe alesi ke woyɔ mi hã le mia yɔyɔ ƒe mɔkpɔkpɔ ɖeka la me ene. Aƒetɔ ɖeka, xɔse ɖeka, mawutsidedeta ɖeka, Mawu ɖeka, si nye wo katã Fofo, amesi le wo katã dzi, eye wòto wo katã me, eye wòle wo katã me.\n amesi nye Mawu makpɔmakpɔ ƒe nɔnɔme kple nuwɔwɔwo katã ƒe ŋgɔgbevi la. Elabena wowɔ nuwo katã le eya ke me, nusiwo le dziƒowo kple nusiwo le anyigba dzi; nusiwo wokpɔna kple nusiwo womekpɔna o; eɖanye fiazikpuiwo o; alo aƒetɔnyenyewo o; eɖanye dziɖulanyenyewo o alo ŋusẽwo o: Wowɔ nuwo katã to eyama me, eye wowɔ wo hena eyama, eye eyama tre dzɔdzɔ na nuwo katã, eye nuwo katã nɔa anyi le eyama me,\n Yesu gblɔ nɛ bena: Filipo, ɣeyiɣi geɖe siawo menɔ anyi kpli mi, eye mènyam o mahã? Amesi ke kpɔm la, ekpɔ Fofo la, eye aleke gblɔm nèle bena: Fia Fofo la mí mahã? Ɖe mèxɔe se bena, mele Fofo la me, eye Fofo la hã le menye o mahã? Nya, siwo gblɔm mele na mi la, nyemegblɔ wo le ɖokuinye si o, ke Fofo, si nɔ menye la, le eƒe dowo wɔm. Mixɔm se bena, mele Fofo la me, eye Fofo la hã le menye; ke ne menye nenem o la, ekema mixɔe se le dɔwɔwɔawo ta.\n Mina susu ma ke, si nɔ Kristo Yesu hã me la, nanɔ miawo hã mia me, amesi esi wònye Mawu ƒe nɔnɔmee wòna hã la, mebui nuhahae bena, eye kple Mawu so o, ke boŋ eɖi gbɔlo eɖokui, esime wòtsɔ dɔla ƒe nɔnɔme ɖo eɖokui dzi, hedzɔ ɖe amewo ƒe nɔnɔme, eye wokpɔ nuwɔna le eŋuti abe ame to ene. Ebɔbɔ eɖokui ɖe anyi, eye wòɖo to yiɖase ku me, yiɖase atitsoga ŋuti ku la me ke.\n Mia kple Fofonye la ɖekae míele. Tete la Yudatɔwo gafɔ kpewo, bena yewoaƒui. Yesu ɖo ŋu na wo bena; Dɔwɔwɔ nyui geɖewo mefia mi tso Fofonye gbɔ; dɔwɔwɔwo dome ka ta miele kpe fɔ ge aƒum ɖo mahã? Yudatɔwo ɖo ŋu nɛ bena: Menye dɔwɔwɔ nyuiwo ŋuti miele kpe ƒu ge wò ɖo o, ke boŋ le busubɔbɔ ŋuti; elabena ame nènye, eye nèwɔ ɖokuiwò Mawui. Yesu xɔ dzi na wo bena: Alo womeŋlɔ ɖe miaƒe se la me o bena: „Me bena: mawuwo míenye“ mahã? Ne eya amesiwo tà mawunya va ɖo la be mawuwo la, womate ŋu ada ŋɔŋlɔ la dzi o; amesi Fofo la wɔ kɔkɔe, eye wòdɔ ɖo ɖe xexea me la, eyama ŋuti mia wo miele gbɔgblɔm le bena: Ebɔ busu, esi mebena: Mawuvi menye mahã?


Aleke Gbegbee Nènya Yehowae? | Gbetakpɔxɔ Nusɔsrɔ̃\n“Ame siwo nya wò ŋkɔ la aɖo ŋu ɖe ŋuwò; Oo Yehowa, màgblẽ ame siwo dia yowòme mɔ la ɖi akpɔ o.”—PS. 9:10.\nHADZIDZI 56 Wɔ Nyateƒea Tɔwòe\n1-2. Abe ale si Angelito ƒe kpɔɖeŋua ɖee fia ene la, nu kae wòle be mía dometɔ ɖe sia ɖe nawɔ?\nÐE DZIWÒLAWO nye Yehowa Ðasefowoa? Ne nenemae la, ekema, ɖo ŋku edzi be, màte ŋu anye Yehowa xɔlɔ̃ le esi dziwòlawo nye exɔlɔ̃ ta ko o. Mía dzilawo ɖanye Yehowa subɔlawo loo alo womeɖanye Yehowa subɔlawo o, ele be mía dometɔ ɖe sia ɖe nadze agbagba be ƒomedodo kplikplikpli nanɔ ye kple Yehowa dome.\n2 Bu nɔviŋutsu aɖe si ŋkɔe nye Angelito la ƒe kpɔɖeŋua ŋu kpɔ. Eƒe ƒomea me tɔwo katã nye Yehowa Ðasefowo. Ke hã, esime wònye sɔhɛ la, mese le eɖokui me be ƒomedodo kplikplikpli le ye kple Mawu dome o. Egblɔ be, “Nu si ta menɔ Yehowa subɔm ɖo koe nye be, medi be mawɔ nu si wɔm ƒomea me tɔ bubuwo hã nɔ.” Ke hã, Angelito va tso nya me be yeazã ɣeyiɣi geɖe wu atsɔ anɔ Mawu ƒe Nyaa xlẽm ahanɔ ŋugble dem le nu si yexlẽ ŋu, eye eva nɔ gbe dom ɖa na Yehowa edziedzi wu tsã. Nu kae do tso eme? Angelito gblɔ be, “Meva kpɔe be mɔ ɖeka kolia si dzi mate ŋu ato ana ƒomedodo kplikplikpli nanɔ nye kple Fofonye lɔlɔ̃a, Yehowa, dome ye nye be nye ŋutɔ madze agbagba anya eyama nyuie.” Angelito ƒe kpɔɖeŋua fɔ nyabiase vevi aɖewo ɖe te: Vovototo kae le nu ʋɛ aɖewo ko nyanya tso Yehowa ŋu kple eyama nyanya nyuie dome? Eye nu kawoe míate ŋu awɔ be míava nya Yehowa nyuie?\n3. Vovototo kae le nanewo nyanya tso Yehowa ŋu kple Yehowa nyanya nyuie dome?\n3 Míate ŋu asusu be míenya Yehowa le esi míenya eƒe ŋkɔ alo míenya nya siwo wògblɔ alo nu siwo wòwɔ la dometɔ aɖewo ta. Gake Yehowa nyanya nyuie bia nu geɖe wu ema. Ele be míadi ɣeyiɣi anɔ nu srɔ̃m tso Yehowa kple eƒe nɔnɔme nyoameŋuawo ŋu. Ne míewɔ esia ko hafi míava se nu si tae wògblɔ nya aɖewo kple nu si tae wòwɔ nanewo ɖo la gɔme. Esia akpe ɖe mía ŋu míanya nenye be míaƒe nuŋububu, nyametsotsowo kple nuwɔnawo dzea Yehowa ŋu. Ne míenya kpɔ nu si Yehowa di tso mía si dze sii ko la, ehiã be míawɔe enumake.\n4. Aleke Biblia me kpɔɖeŋuwo me dzodzro akpe ɖe mía ŋu?\n4 Ame aɖewo ate ŋu aɖu fewu le mía ŋu le esi míedi be míasubɔ Yehowa ta, eye woate ŋu atsi tsitre ɖe mía ŋu geɖe wu ne míeva te kpekpeawo dede. Ke hã, ne míeɖo ŋu ɖe Yehowa ŋu la, magblẽ mí ɖi akpɔ gbeɖe o. Esia awɔe be ƒomedodo kplikplikpli nava nɔ mía kple Mawu dome le míaƒe agbemeŋkekewo katã me. Ðe míate ŋu ava nya Yehowa nyuie ŋutɔŋutɔa? Ɛ̃, míate ŋui! Kpɔɖeŋu siwo Mose kple Fia David, siwo hã nye amegbetɔ madeblibowo, ɖo ɖi na mí la ɖo kpe edzi be míate ŋui. Esi míele nu siwo wowɔ me dzrom la, míaɖo biabia eve siawo ŋu: Aleke ame siawo wɔ va nya Yehowa? Eye nu kawoe míate ŋu asrɔ̃ tso woƒe kpɔɖeŋuawo me?\nMOSE KPƆ “AME SI WOMEKPƆNA O LA”\n5. Nu kae Mose tiae be yeawɔ?\n5 Mose tiae be yeasubɔ Mawu. Esi Mose xɔ abe ƒe 40 ene la, etiae be yeawɔ ɖeka kple Mawu ƒe amewo, siwo nye Israel-viwo, tsɔ wu be woayɔ ye be “Farao vinyɔnu la ƒe vi.” (Heb. 11:24) Mose ɖe asi le ɖoƒe kɔkɔ si nɔ esi la ŋu. Esi Mose tiae be yeanɔ Israel-viwo, siwo nye kluviwo le Egipte ƒe akpa dzi la, enyae be esia aku dzi na Farao, si nye fia sẽŋu si Egiptetɔwo buna mawui la vevie. Xɔse gã ka gbegbee nye esi Mose ɖe fia! Mose ɖo ŋu ɖe Yehowa ŋu. Ŋuɖoɖo ɖe Yehowa ŋu alea wɔe be ƒomedodo kplikplikpli va nɔ eya kple Yehowa dome le eƒe agbemeŋkekewo katã me.—Lod. 3:5.\n6. Nu kae míate ŋu asrɔ̃ tso Mose ƒe kpɔɖeŋua me?\n6 Nufiame kae le Mose ƒe kpɔɖeŋua me na mí? Abe ale si wònɔ le Mose gome ene la, nyametsotso vevi aɖe dze ŋgɔ mía dometɔ ɖe sia ɖe: Ðe míatiae be míasubɔ Yehowa ahawɔ ɖeka kple eƒe amewoa? Ðewohĩ ava hiã be míatsɔ nanewo asa vɔe ale be míasubɔ Mawu, eye esia ate ŋu awɔe be ame siwo menya Yehowa o la natsi tsitre ɖe mía ŋu. Ke hã, ne míeɖo ŋu ɖe mía Fofo si le dziƒo ŋu la, míate ŋu aka ɖe edzi be akpe ɖe mía ŋu!\n7-8. Nu kae wòhiã be Mose nayi edzi asrɔ̃?\n7 Mose yi edzi srɔ̃ nu tso Yehowa ƒe nɔnɔmewo ŋu eye wòyi edzi wɔ Yehowa ƒe lɔlɔ̃nu. Le kpɔɖeŋu me, esi Yehowa bia tso Mose si be wòakplɔ Israel-viwo adzoe le Egipte la, dzi menɔ eƒo o, eye wògblɔ na Yehowa enuenu be yemedze o. Nya siwo Mawu gblɔ na Mose la ɖee fia be eƒe dɔme trɔ ɖe eŋu vavã, si fia be, ese nu gɔme na Mose eye wòkpe ɖe eŋu. (2 Mose 4:10-16) Esia wɔe be Mose te ŋu gblɔ Yehowa ƒe ʋɔnudrɔ̃gbedeasi sesẽwo na Farao. Emegbe Mose kpɔ eteƒe Yehowa zã eƒe ŋusẽ esi wòxɔ na Israel-viwo eye wòtsrɔ̃ Farao kple eƒe aʋakɔawo le Ƒudzĩa me.—2 Mose 14:26-31; Ps. 136:15.\n8 Esi Mose kplɔ Israel-viwo dzo le Egipte megbe la, Israel-viawo va nɔ nyatoƒoe tom enuenu. Togbɔ be enɔ alea hã la, Mose kpɔ ale si gbegbe Yehowa gbɔ dzi ɖi na eƒe dukɔ si wòɖe tso kluvinyenye me la. (Ps. 78:40-43) Azɔ hã, Mose kpɔ Yehowa ƒe ɖokuibɔbɔ gã la dze sii esime Yehowa lɔ̃ faa wɔ ɖe Mose ƒe susu si nye be wòagatsrɔ̃ Israel-viawo o la dzi.—2 Mose 32:9-14.\n9. Le Hebritɔwo 11:27 ƒe nya nu la, aleke gbegbee Mose kple Yehowa dome nɔ kplikplikpli?\n9 Esi Israel-viwo ʋu tso Egipte megbe la, Mose kple Yehowa dome va nɔ kplikplikpli ale gbegbe be ɖeko wònɔ abe ɖe wònɔ Fofoa si le dziƒo la kpɔm ene. (Xlẽ Hebritɔwo 11:27.) Biblia ɖe ale si gbegbe Mose kple Yehowa dome nɔ kplikplikplii la fia, esi wògblɔ be: “Yehowa ƒoa nu kple Mose ŋkume kple ŋkume, abe ale si ko ame ƒoa nu kple ehavi ene.”—2 Mose 33:11.\n10. Nu kae wòle be míawɔ be míanya Yehowa nyuie?\n10 Nufiame kae le eme na mí? Eyae nye be, hafi míate ŋu anya Yehowa nyuie la, menye ɖeko wòle be míasrɔ̃ nu tso eƒe nɔnɔme nyuiawo ŋu ko o, ke ele be míawɔ eƒe lɔlɔ̃nu hã. Egbea, Yehowa ƒe lɔlɔ̃nue nye be “woaɖe ame ƒomeviwo katã, eye nyateƒe ƒe sidzedze vavãtɔ la nasu wo si.” (1 Tim. 2:3, 4) Mɔ ɖeka aɖe si dzi míetona wɔa Yehowa ƒe lɔlɔ̃nu ye nye be míafia nu amewo tso Yehowa ŋu.\n11. Ne míele nu fiam amewo tso Yehowa ŋu la, aleke esia wɔnɛ be míegava nyaa eyama nyuie wu?\n11 Zi ale si míele nu fiam amewo tso Yehowa ŋu la, zi nenemae míegava nyaa eyama nyuie wu. Le kpɔɖeŋu me, míekpɔa Yehowa ƒe dɔmetɔtrɔ dzea sii ne ekpe ɖe mía ŋu míeke ɖe ame siwo si dzi ƒe nɔnɔme nyui le la ŋu. (Yoh. 6:44; Dɔw. 13:48) Míekpɔa ŋusẽ si gbegbe le Mawu ƒe Nyaa ŋu la dzea sii ne míekpɔe be ame siwo míesrɔ̃a Biblia kplii la ɖe asi le numame gbegblẽwo ŋu eye wole agbagba dzem be yewoado amenyenye yeye la. (Kol. 3:9, 10) Eye míekpɔnɛ be egbɔa dzi ɖi na ame geɖe siwo le míaƒe anyigbamamaa me, elabe enana míetrɔna yia wo gbɔ edziedzi be míakpe ɖe wo ŋu woasrɔ̃ nu tso ye ŋu be woakpɔ ɖeɖe.—Rom. 10:13-15.\n12. Abe ale si wòdze le 2 Mose 33:13 ene la, nu kae Mose bia Yehowa, eye nu ka tae?\n12 Mose de asixɔxɔ eya kple Yehowa dome ƒomedodoa ŋu. Yehowa to Mose dzi wɔ nukunu geɖe, eya ta Mose nya Yehowa nyuie; ke hã, egabia Yehowa be wòakpe ɖe ye ŋu yeaganya eyama nyuie wu. (Xlẽ 2 Mose 33:13.) Esi Mose bia nu sia Yehowa la, exɔ ƒe 80 kple edzivɔ xoxo, ke hã, enyae be nu geɖewo gakpɔtɔ li siwo wòle be yeasrɔ̃ tso ye Fofo lɔ̃ame si le dziƒo la ŋu.\n13. Mɔ aɖe si dzi míate ŋu ato aɖee afia be míedea asixɔxɔ ƒomedodo si le mía kple Mawu dome ŋu lae nye ka?\n13 Nufiame kae le eme na mí? Eyae nye be, ɣeyiɣi didi ka kee míeɖale Yehowa subɔm o, mele be míabu ƒomedodo si le mía kplii dome la nu tsɛ gbeɖe o. Mɔ ɖeka aɖe si dzi míate ŋu ato aɖee afia be míedea asixɔxɔ ƒomedodo si le mía kple Mawu dome ŋu ye nye be míanɔ gbe dom ɖa nɛ edziedzi.\n14. Nu ka tae gbedodoɖa le vevie be míate ŋu asrɔ̃ nu tso Mawu ŋu?\n14 Ne èdi be ye kple ame aɖe dome nanɔ kplikplikpli la, ele be nànɔ dze ɖom kple amea edziedzi. Eya ta, ne èdi be ye kple Mawu dome nanɔ kplikplikpli la, nɔ gbe dom ɖa nɛ edziedzi, eye mègavɔ̃ gbeɖe be yeaɖe yeƒe dzimenyawo kple seselelãmewo agblɔ nɛ o. (Ef. 6:18) Nɔvinyɔnu aɖe si ŋkɔe nye Krista, si le Turkey, la gblɔ be: “Ɣesiaɣi si meɖe nye dzimenyawo gblɔ na Yehowa le gbedodoɖa me eye mekpɔ ale si wòkpe ɖe ŋunyee la, nye lɔlɔ̃ na eyama me gasẽna ɖe edzi eye megakana ɖe eyama dzi geɖe wu. Esi mekpɔ ale si Yehowa ɖo nye gbedodoɖawo ŋui la, esia kpe ɖe ŋunye meva bua Yehowa be enye Fofonye kple Xɔ̃nye.”\nŊUTSU SI ƑE NU DZE YEHOWA ƑE DZI ŊU\n15. Nya kae Yehowa gblɔ tso Fia David ŋu?\n15 Wodzi Fia David ɖe dukɔ si ɖe adzɔgbe na Yehowa Mawu la me. Gake menye esi David dzilawo nye Yehowa subɔlawo tae David hã nɔ Yehowa subɔm ɖo o. Eya ŋutɔe ku kutri vevie be ƒomedodo kplikplikpli va nɔ eya kple Yehowa dome, eye Yehowa lɔ̃e vevie ŋutɔ. Yehowa ŋutɔ gblɔ tso David ŋu be enye “ŋutsu si ƒe nu dze [Yeƒe] dzi ŋu.” (Dɔw. 13:22) Aleke wòdzɔe be David kple Yehowa dome va nɔ kplikplikpli nenema?\n16. Nu kae David srɔ̃ tso Yehowa ŋu esi wòlé ŋku ɖe Yehowa ƒe nuwɔwɔwo ŋu?\n16 David srɔ̃ nu tso Yehowa ŋu esi wòlé ŋku ɖe Yehowa ƒe nuwɔwɔwo ŋu. Esime David nye sɔhɛ la, ezã ɣeyiɣi geɖe tsɔ nɔ be lém na fofoa ƒe alẽwo le gbedzi. Anye ɣemaɣie wòte ŋugbledede le Yehowa ƒe nuwɔwɔwo ŋu. Le kpɔɖeŋu me, ne David fɔ mo dzi le zã me la, menye ɖeko wòkpɔa ɣletivi akpe geɖewo ko evɔ o, ke ekpɔa nɔnɔme nyui siwo le Ame si wɔ ɣletivi siawo si la hã dzea sii. Esia ʋã David wòŋlɔ bena: “Dziƒowo le Mawu ƒe ŋutikɔkɔe ɖem fia; eye dziŋgɔli le gbeƒã ɖem eƒe asinudɔwɔwɔ.” (Ps. 19:1, 2) Esi David de ŋugble le mɔ wɔnuku si nu Yehowa wɔ amegbetɔwo le ŋu la, esia na wòkpɔ ale si gbegbe Yehowa ƒe nunya gogloe. (Ps. 139:14) Esi David de ŋugble le Yehowa ƒe nuwɔwɔwo ŋu la, ekpɔ ale si gbegbe yele sue ŋutɔ le Yehowa ŋkume la dze sii.—Ps. 139:6.\n17. Nu kae míate ŋu asrɔ̃ ne míede ŋugble le Yehowa ƒe nuwɔwɔwo ŋu?\n17 Nufiame kae le David ƒe kpɔɖeŋua me na mí? Eyae nye be, ele be míatsɔ ɖe le Yehowa ƒe nuwɔwɔwo me. Gbɔ dzi ɖi nàlé ŋku ɖe nu dzeani siwo Yehowa wɔ ɖe anyigba dzi la ŋu, eye nàna nu siawo nawɔ dɔ ɖe dziwò! Le wò gbe sia gbe gbenɔnɔ me la, de ŋugble le nu si Yehowa ƒe nuwɔwɔ siwo ƒo xlã wò—siwo dometɔ aɖewoe nye atiwo, lãwo, kple amegbetɔwo—la fiaa wò tso Yehowa ŋu la ŋu. Ne èwɔnɛ alea la, ànɔ nu nyui geɖewo srɔ̃m tso Fofowò lɔ̃ame la ŋu gbe sia gbe. (Rom. 1:20) Eye àkpɔe be wò lɔlɔ̃ na eyama anɔ sesẽm ɖe edzi gbe sia gbe.\n18. Abe ale si wòdze le Psalmo 18 lia me ene la, nu kae David de dzesii?\n18 David de dzesii be Yehowa nɔ kpekpem ɖe ye ŋu. Le kpɔɖeŋu me, esi David ɖe fofoa ƒe alẽwo tso dzata kple sisiblisi si me la, ekpɔe dze sii be Yehowae kpe ɖe ye ŋu yete ŋu wu lã wɔadã mawo. Esi David ɖu aʋakalẽtɔ dzɔtsu si nye Goliat dzi la, David kpɔe dze sii kɔtɛ be Yehowae kpe ɖe ye ŋu. (1 Sam. 17:37) Eye esi wòsi le Fia Saul si nɔ ŋu ʋãmee nu la, ekpɔe dze sii be Yehowa ye ɖe ye tso esi me. (Ps. 18, etamenuŋɔŋlɔ) Ne ɖe David nye dadala la, anye ne asusu be ye ŋutɔ yeƒe ŋusẽ mee yewɔ nu mawo le. Gake David nye ɖokuibɔbɔla, eya ta ete ŋu de dzesi mɔ vovovo siwo nu Yehowa kpe ɖe eŋu le le eƒe agbe me.—Ps. 138:6.\n19. Nu kae míate ŋu asrɔ̃ tso David ƒe kpɔɖeŋua me?\n19 Nufiame kae le eme na mí? Eyae nye be, menye ɖeko míabia Yehowa be wòakpe ɖe mía ŋu ko evɔ o. Ele hã be míadze agbagba ade dzesi ɣeyiɣi siwo me wòkpe ɖe mía ŋu kple mɔ siwo nu wòkpe ɖe mía ŋu le. Ne míebɔbɔa mía ɖokui la, esia ana míase egɔme be seɖoƒe li na míaƒe ŋutetewo eye Yehowa ye kpena ɖe mía ŋu míewɔa nu siwo míate ŋu awɔ le mía ŋutɔwo míaƒe ŋusẽ me o. Eye ɣesiaɣi si míekpɔ be Yehowa kpe ɖe mía ŋu la, ƒomedodo si le mía kplii dome la me gasẽna ɖe edzi. Nɔviŋutsu aɖe si ŋkɔe nye Isaac, si le Fiji, si subɔ Yehowa ƒe geɖe la kpɔ nya sia ƒe nyateƒenyenye dze sii. Egblɔ be: “Ne mebu nu siwo dzɔ le nye agbe me ŋu la, mekpɔa ale si Yehowa kpe ɖe ŋunye tso esime medze Biblia sɔsrɔ̃ gɔme va de asi na egbea. Esia wɔe be Yehowa va nye ame ŋutɔŋutɔ nam.”\n20. Nu kae míate ŋu asrɔ̃ tso ƒomedodo si nɔ David kple Yehowa dome la me?\n20 David srɔ̃ Yehowa ƒe nɔnɔme nyuiawo. Yehowa wɔ mí kple ŋutete be míate ŋu asrɔ̃ yeƒe nɔnɔme nyuiawo. (1 Mose 1:26) Zi ale si míesrɔ̃a nu tso Yehowa ƒe nɔnɔme nyoameŋuawo ŋu la, zi nenemae wòanɔ bɔbɔe na mí be míasrɔ̃ eyama. David va nya Fofoa si le dziƒo la nyuie, eye esia wɔe be wòte ŋu ɖe Eƒe nɔnɔme nyoameŋuawo fia le nuwɔwɔ kple ame bubuwo me. Bu esia ƒe kpɔɖeŋu ɖeka ko ŋu kpɔ. Togbɔ be David wɔ nu vɔ̃ ɖe Yehowa ŋu esi wòwɔ ahasi kple Bat-Seba eye wòna wowu srɔ̃a hã la, Yehowa tiae be yeakpɔ nublanui nɛ. (2 Sam. 11:1-4, 15) Nu si tae Yehowa wɔ esia ye nye be, David srɔ̃ Yehowa eye wònye ame si kpɔa nublanui na amewo. Esi wònye be ƒomedodo nyui ma gbegbe nɔ David kple Yehowa dome ta la, eva zu fia siwo gbɔ Israel-viwo melɔ̃a nu le o la dometɔ ɖeka eye Yehowa zãe tsɔ wɔ kpɔɖeŋu na Israel-fia bubuwo.—1 Fia. 15:11; 2 Fia. 14:1-3.\n21. Le ɖekawɔwɔ me kple Efesotɔwo 4:24 kple 5:1 la, ne míenye “Mawu srɔ̃lawo” la, nu kawoe dona tso eme?\n21 Nufiame kae le eme na mí? Eyae nye be, ehiã be míanye “Mawu srɔ̃lawo.” Menye ɖeko esia wɔwɔ ɖea vi na míawo ŋutɔwo ko evɔ o, ke ekpena ɖe mía ŋu hã be míenyaa Mawu nyuie. Ne míesrɔ̃ Mawu ƒe nɔnɔme nyoameŋuawo la, míetoa esia me ɖenɛ fiana be míenye viawo.—Xlẽ Efesotɔwo 4:24; 5:1.\nÐee Fia Be Yenya Yehowa\nDi ɣeyiɣi nàtsɔ anɔ nu srɔ̃m tso Yehowa ŋu. Emegbe, na wò nuwɔnawo naɖee afia be ènya Yehowa.\n1-2. Kpe ɖe amewo ŋu woasrɔ̃ nu tso Yehowa ŋu.\n3. Nɔ gbe dom ɖa na Yehowa edziedzi.\n4. Do ŋutifafa ɖe ŋgɔ ne esia wɔwɔ sesẽ gɔ̃ hã.\n5. Ʋli nyateƒe si ku ɖe Mawu ŋu la ta dzinɔameƒotɔe.\n6. Yi edzi nànɔ ŋudzedze kpɔm ɖe Yehowa ƒe nuwɔwɔwo ŋu, eye nàna wò kplii dome naganɔ kplikplikpli wu.\nALE SI MÍAWƆ ANYA YEHOWA NYUIE WU\n22-23. Ne míewɔa nu siwo míesrɔ̃na tso Yehowa ŋu dzi la, nu kae ado tso eme?\n22 Abe ale si míekpɔe ene la, míate ŋu asrɔ̃ nu tso Yehowa ŋu to eƒe nuwɔwɔwo kple eƒe Nya, Biblia, la dzi. Mawu subɔla wɔnuteƒe siwo ƒe kpɔɖeŋu míate ŋu asrɔ̃, siwo dometɔ aɖewoe nye Mose kple David, la ƒe ŋutinyawo sɔ gbɔ ɖe Biblia me. Yehowa wɔ eƒe akpa dzi. Ehiã be míawo hã míawɔ míaƒe akpa dzi eye míasrɔ̃ nu geɖe ale si nu míate ŋui tso eyama ŋu.\n23 Míadzudzɔ nusɔsrɔ̃ tso Yehowa ŋu gbeɖe o. (Nyagb. 3:11) Menye nu agbɔsɔsɔme si míesrɔ̃ tso Yehowa ŋu ye le vevie o, ke boŋ, ale si míewɔa nu siwo míesrɔ̃ tso eyama ŋu la ŋu dɔ ye le vevie. Ne míewɔa nu siwo míesrɔ̃na tso mía Fofo lɔ̃amea gbɔ la dzi eye míedzea agbagba be míasrɔ̃ eyama la, ayi edzi anɔ tetem ɖe mía ŋu kplikplikpli. (Yak. 4:8) Eto eƒe Nyaa dzi ka ɖe edzi na mí be yemagblẽ ame siwo dzea agbagba be yewoanya ye nyuie la ɖi akpɔ gbeɖe o.\nAleke Mose wɔ va nya Yehowa, eye nufiame kawoe le eƒe kpɔɖeŋua me na mí?\nNu kae kpe ɖe Fia David ŋu be ƒomedodo kplikplikpli va nɔ eya kple Yehowa dome, eye nufiame kawoe le eƒe kpɔɖeŋua me na mí?\nNu kawoe nàte ŋu asrɔ̃ tso Yehowa ŋu to ŋkuléle ɖe eƒe nuwɔwɔwo ŋu me?\n^ mm. 5 Ame geɖe xɔe se be Mawu li, gake womenyae ŋutɔŋutɔ o. Nu kae wòfia be woanya Yehowa, eye nu kae míate ŋu asrɔ̃ tso Mose kple Fia David ƒe kpɔɖeŋua me ku ɖe ale si míawɔ be ƒomedodo kplikplikpli nava nɔ mía kple Yehowa dome la ŋu? Míakpɔ ŋuɖoɖo na biabia siawo le nyati sia me.\nƉoe Ɖe Amewo Ɖoe Ɖe Amewo Aleke Gbegbee Nènya Yehowae?


2 Mose 6 | Biblia Le Internet Dzi | Xexe Yeye Gɔmeɖeɖe\nMawu gaka ɖe edzi na Israel-viwo be yeaɖe wo (1-13)\nWomenya Yehowa ƒe ŋkɔ bliboe o (2, 3)\nMose kple Aron ƒe dzidzimegbalẽ (14-27)\nWogadɔ Mose ɖe Farao gbɔ (28-30)\n6 Eye Yehowa gblɔ na Mose be: “Azɔ àkpɔ nu si mawɔ Farao.+ Nye alɔ sesẽ ana wòaɖe asi le wo ŋu, eye nye alɔ sesẽ ana wòanya wo le eƒe anyigba dzi.”+ 2 Eye Mawu gagblɔ na Mose be: “Nyee nye Yehowa. 3 Nyee ɖe ɖokuinye fia Abraham, Isak kple Yakob abe Mawu Ŋusẽkatãtɔ ene,+ ke le nye ŋkɔ Yehowa+ gome ya la, nyemeɖe ɖokuinye fia wo bliboe o.+ 4 Mebla nu kpli wo hã be matsɔ Kanaan-nyigba, si dzi wonye amedzro le kpɔ la, ana wo.+ 5 Azɔ mese Israel-viwo, ame siwo Egiptetɔwo wɔ kluviwoe la ƒe hũɖeɖe, eye meɖo ŋku nye nubabla la dzi.+ 6 “Eya ta gblɔ na Israel-viwo be: ‘Nyee nye Yehowa; maɖe mi tso Egiptetɔwo ƒe kɔkuti te, maɖe mi tso kluvinyenye me,+ madrɔ̃ ʋɔnu sesẽe, eye matsɔ alɔ si medo ɖa* aɖe mi.+ 7 Maxɔ mi mianye nye dukɔ, eye manye miaƒe Mawu;+ eye miadze sii be nyee nye Yehowa mia Mawu, ame si aɖe mi tso Egiptetɔwo ƒe kɔkuti te. 8 Makplɔ mi ayi anyigba si ŋu meka atam* le be matsɔ ana Abraham, Isak kple Yakob la dzi; matsɔe ana mi wòanye mia tɔ.+ Nyee nye Yehowa.’”+ 9 Emegbe Mose gblɔ nya siawo na Israel-viwo, ke womeɖo to Mose o le dziɖeleameƒo kple kluvidɔ sesẽ la ta.+ 10 Eye Yehowa gblɔ na Mose be: 11 “Yi Egipte-fia Farao gbɔ nàgblɔ nɛ be wòaɖe asi le Israel-viwo ŋu woadzo le eƒe anyigba dzi.” 12 Ke Mose gblɔ na Yehowa be: “Kpɔ ɖa, Israel-viwo meɖo tom o;+ ke aleke wɔ Farao aɖo to nye ame si nu menya ƒona na o la?”*+ 13 Ke Yehowa gagblɔ nya si wòle be woagblɔ na Israel-viwo kple Egipte-fia Farao, ne woakplɔ Israel-viwo adzoe le Egipte-nyigba dzi la na Mose kple Aron. 14 Wo fofowo ƒe aƒekɔwo ƒe tatɔwoe nye: Ruben, si nye Israel ƒe ŋgɔgbevi la,+ eya ƒe viwoe nye Hanok, Palu, Hezron kple Karmi.+ Ame siawoe nye Ruben ƒomeawo. 15 Simeon viwoe nye Yemuel, Yamin, Ohad, Yakin, Zohar kple Saul, ame si nye Kanaan nyɔnu aɖe ƒe vi.+ Woawoe nye Simeon ƒomeawo. 16 Lewi+ viwo ƒe ŋkɔwoe nye esi le woƒe ƒomeawo ƒe dzidzime nu: Gerson, Kohat kple Merari.+ Lewi ƒe agbenɔƒewo le ƒe alafa ɖeka blaetɔ̃ vɔ adre. 17 Gerson viwoe nye Libni kple Simei le woƒe ƒomeawo nu.+ 18 Kohat viwoe nye Amram, Yizhar, Hebron kple Uziel.+ Kohat ƒe agbenɔƒewo le ƒe alafa ɖeka blaetɔ̃ vɔ etɔ̃. 19 Merari viwoe nye Mahli kple Musi. Esiawoe nye Lewi viwo ƒe ƒomewo le woƒe ƒomeawo ƒe dzidzime nu.+ 20 Ke Amram ɖe fofoa nɔvinyɔnu Yokebed.+ Eye wòdzi Aron kple Mose nɛ.+ Amram ƒe agbenɔƒewo le ƒe alafa ɖeka blaetɔ̃ vɔ adre. 21 Yizhar viwoe nye Kora,+ Nefeg kple Zikri. 22 Uziel viwoe nye Misael, Elizafan+ kple Sitri. 23 Ke Aron ɖe Aminadab vinyɔnu Eliseba, si nye Nahason+ nɔvinyɔnu. Eye wòdzi Nadab, Abihu, Eleazar kple Itamar nɛ.+ 24 Kora viwoe nye Asir, Elkana kple Abiasaf.+ Esiawoe nye Kora viwo ƒe ƒomeawo.+ 25 Aron viŋutsu Eleazar+ ɖe Putiel vinyɔnuwo dometɔ ɖeka. Eye wòdzi Finehas nɛ.+ Ame siawoe nye Lewi viwo ƒe tatɔ siwo le wo fofowo ƒe aƒekɔwo nu le woƒe ƒomeawo nu.+ 26 Aron kple Mose siawoe Yehowa gblɔ na be: “Mikplɔ Israel dukɔa dzoe le Egipte-nyigba dzi hatsotso hatsotso.”*+ 27 Woawoe ƒo nu kple Egipte-fia Farao be yewoakplɔ Israel dukɔa adzoe le Egipte. Ame siawoe nye Mose kple Aron.+ 28 Eye gbe si gbe Yehowa ƒo nu kple Mose le Egipte-nyigba dzi la, 29 Yehowa gblɔ na Mose be: “Nyee nye Yehowa. Gblɔ nya siwo katã gblɔm mele na wò la na Egipte-fia Farao.” 30 Eye Mose gblɔ na Yehowa be: “Kpɔ ɖa, nu menya ƒona nam o,* aleke wɔ Farao aɖo tom?”+\n^ Alo, “matsɔ alɔkame sesẽ.”\n^ Egɔmeɖeɖe tẽe, “mekɔ asi dzi.”\n^ Egɔmeɖeɖe tẽe, “ame si ƒe nuyiwo wometso o.”\n^ Egɔmeɖeɖe tẽe, “le woƒe aʋakɔwo nu.”


GBE BUBU Abbey Abkhaz Abui Acholi Adza Afrikaans Akha Albanian Altai Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Tokunɔgbe Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chile Tokunɔgbe Chin (Hakha) Chin (Tiddim) Chin (Zotung) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Côte d’Ivoire Tokunɔgbe Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) Esan Estonian Eŋlisi Eʋegbe Fante Faroese Fijian Finland Tokunɔgbe Finnish Fon Franse Futuna (East) Ga Galician German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Haya Herero Hiligaynon Hindi Hungarian Hunsrik Iban Ibanag Ibinda Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japanese Javanese Jula Kabardin-Cherkess Kabiye Kabuverdianu Kachin Kalenjin Kannada Kanyok Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Tokunɔgbe Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lega Lendu Lenje Lhukonzo Lingala Lithuanian Lolo Lomwe Lovari Luganda Lugbara Lunda Luo Luvale Macua Makhuwa-Meetto Makhuwa-Shirima Makonde Malagasy Malawi Tokunɔgbe Malay Malayalam Malaysia Tokunɔgbe Maltese Mam Mambwe-Lungu Manyawa Mapudungun Marathi Mari Mashi Mauritian Creole Maya Mazahua Mbunda Mende Meru Mexico Tokunɔgbe Mixe Mixtec (Guerrero) Mizo Mongolian Moore Myanmar Myanmar Tokunɔgbe Nahuatl (Central) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepal Tokunɔgbe Nepali Ngabere Ngangela Ngbandi (Northern) Nias Nigerian Pidgin Niuean Norwegian Nsenga Nsenga (Mozambique) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Phimbi Pidgin (West Africa) Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Tokunɔgbe Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Solomon Islands Pidgin Spain Tokunɔgbe Spanish Sranantongo Sunda Swahili Swahili (Congo) Swati Sweden Tokunɔgbe Swedish Tagalog Tahitian Tajiki Talian Tamil Tandroy Tankarana Tarahumara Tarascan Tatar Telugu Tetun Dili Tewe Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietnam Tokunɔgbe Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zambia Tokunɔgbe Zande Zapotec (Isthmus) Zapotec (Lachiguiri) Zulu\n1. Afi kae míate ŋu asrɔ̃ nu tso nu siwo adzɔ le etsɔme ŋu le?\nÐE NÈKPƆ nyadzɔdzɔwo le television dzi kpɔ, eye nèbia ɖokuiwò be, ‘Afi ka kurae xexe sia ɖo taea?’ Nya vɔ̃wo kple ŋutasẽnuwɔwɔwo va bɔ ale gbegbe be ame aɖewo xɔe se be xexea me ƒe nuwuwu anya ɖo vɔ. Nyateƒe yea? Ðe mɔ aɖe li si dzi míato anya nu siwo ava dzɔ le etsɔmea? Ɛ̃. Togbɔ be amegbetɔwo mate ŋu anya nu siwo adzɔ le etsɔme o hã la, Yehowa ate ŋui. Egblɔ ale si mí amegbetɔwo kple anyigba la siaa ƒe etsɔme ava nɔ la na mí le Biblia me.—Yesaya 46:10; Yakobo 4:14.\n2, 3. Nu kae Yesu ƒe nusrɔ̃lawo di be yewoanya, eye aleke Yesu ɖo eŋu na woe?\n2 Ne Biblia ƒo nu tso xexea me ƒe nuwuwu ŋu la, mefia anyigba la ƒe nuwuwu o, ke vɔ̃ɖivɔ̃ɖi ƒe nuwuwu boŋue. Yesu fia amewo be Mawu ƒe Fiaɖuƒea aɖu anyigba la dzi. (Luka 4:43) Yesu ƒe nusrɔ̃lawo di be yewoanya ɣeyiɣi si me Mawu ƒe Fiaɖuƒea ava, eye wobiae be: “Ɣekaɣie nu siawo adzɔ, eye nu kae anye wò anyinɔɣi kple nuɖoanyi sia ƒe nuwuɣi la ƒe dzesi?” (Mateo 24:3) Yesu meyɔ ŋkeke si tututu dzi Fiaɖuƒea ava la na wo o, ke egblɔ nu siwo adzɔ do ŋgɔ teti na xexea ƒe nuwuwu la na wo. Nu siwo Yesu gblɔ be woadzɔ la le dzɔdzɔm fifia.\n3 Le ta sia me la, míadzro nu siwo ɖo kpe edzi be míele ɣeyiɣi si ado ŋgɔ teti na xexea ƒe nuwuwu me la me. Gake gbã la, ahiã be míasrɔ̃ nu tso aʋa aɖe si dzɔ le dziƒo la ŋu bene míase nu si tae nuwo gblẽ le xexea me alea ɖo la gɔme.\n4, 5. (a) Nu kae dzɔ le dziƒo esi Yesu zu Fia teti? (b) Le Nyaɖeɖefia 12:12 ƒe nya nu la, nu kae adzɔ le anyigba dzi ne wonya Satana le dziƒo?\n4 Míesrɔ̃e le Ta 8 lia me be Yesu zu Fia le dziƒo le ƒe 1914 me. (Daniel 7:13, 14) Nyaɖeɖefia ƒe agbalẽa gblɔ nu si dzɔ la na mí be: “Aʋa dzɔ le dziƒo: Mikael [Yesu] kple eƒe dɔlawo wɔ aʋa kple ʋɔ driba [Satana] la, eye ʋɔ driba la kple eƒe dɔlawo wɔ aʋa kpli wo.” * Woɖu Satana kple eƒe gbɔgbɔ vɔ̃wo dzi le aʋa ma me, eye wonya wo le dziƒo ɖo ɖe anyigba dzi. Kpɔ dzidzɔ si gbegbe mawudɔlawo kpɔ ɖa le susu me! Ke ame siwo le anyigba dzi ya ɖe? Biblia gblɔ be anye xaxaɣi na amegbetɔwo. Nu ka tae? Dzi le Abosam kum vevie, “elabena enyae be ɣeyiɣi vi aɖe koe susɔ na ye.”—Nyaɖeɖefia 12:7, 9, 12.\n5 Abosam le kuxi geɖe hem va anyigba dzi ale si wòate ŋui. Dzi le ekum vevie, elabena ɣeyiɣi vi aɖe koe susɔ Mawu natsrɔ̃e ɖa. Na míadzro nu siwo Yesu gblɔ be woadzɔ le ŋkeke mamlɛawo me la me.—Kpɔ Dzesidenya 24.\n6, 7. Nya kae míagblɔ tso aʋawɔwɔ kple dɔwuame ŋu?\n6 Aʋawɔwɔ. Yesu gblɔ be: “Dukɔ atso ɖe dukɔ ŋu, eye fiaɖuƒe ɖe fiaɖuƒe ŋu.” (Mateo 24:7) Wowu ame geɖe le aʋa me le míaƒe ɣeyiɣia me wu ɣeyiɣi bubu ɖe sia ɖe. Ŋkuléle Ðe Xexea Me Ŋu Habɔbɔ ka nya ta be tso ƒe 1914 me la, wowu ame miliɔn 100 kple edzivɔwo le aʋawɔwɔ me. Ame siwo wowu le ƒe 100 pɛ ko me tso ƒe 1,900 va se ɖe ƒe 2000 me la sɔ gbɔ wu ame siwo wowu le ƒe 1,900 siwo do ŋgɔ me zigbɔzi etɔ̃ sɔŋ. Bu fukpekpe kple vevesese si gbegbe me ame miliɔn geɖe to le aʋawɔwɔ siawo me la ŋu kpɔ!\n7 Dɔwuame. Yesu gblɔ be: “Nuɖuɖu ave.” (Mateo 24:7) Togbɔ be nuɖuɖu bɔ egbea wu tsã hã la, ame geɖe meɖua nu wòsua wo o. Nu ka tãe? Elabena ga mele wo si woaƒle nuɖuɖu alo aƒle anyigba ade agble ɖe edzi o. Ga si mede dɔlar ɖeka o ko nue ame miliɔn akpe ɖeka kple edzivɔ nɔa agbe ɖo gbe sia gbe. Xexea Me Lãmesẽ Habɔbɔ gblɔ be ɖevi miliɔn geɖe kuna ƒe sia ƒe le esi womekpɔa nu ɖuna wòsua wo o koŋ ta.\n8, 9. Nu kae ɖee fia be Yesu ƒe nyagblɔɖi siwo ku ɖe anyigbaʋuʋu kple dɔlélewo ŋu la le eme vam?\n8 Anyigbaʋuʋu. Yesu gblɔe ɖi be: “Anyigba aʋuʋu ŋɔdzitɔe.” (Luka 21:11) Wokpɔ mɔ be anyigbaʋuʋu dziŋɔwo anɔ dzɔdzɔm ƒe sia ƒe. Tso ƒe 1900 me la, anyigbaʋuʋu wu ame miliɔn eve kple edzivɔwo. Togbɔ be mɔ̃ɖaŋununya wɔe be wotea ŋu kpɔnɛ doa ŋgɔ be anyigba aʋuʋu eye wonaa nyanya amewo tso eŋu egbea hã la, anyigbaʋuʋu gakpɔtɔ le ame geɖe wum.\n9 Dɔléle. Yesu gblɔe ɖi be “dɔvɔ̃wo” ava. Dɔléle dziŋɔwo kakana kabakaba hewua ame geɖe. (Luka 21:11) Togbɔ be ɖɔkitawo nya ale si woada dɔ geɖewo hã la, dɔléle gbogbo aɖewo gakpɔtɔ li siwo womate ŋu ada o. Le nyateƒe me la, woka nya ta be dɔlélewo wua ame miliɔn geɖe ƒe sia ƒe. Dɔléle siawo dometɔ aɖewoe nye yɔmekpe, asrã (atikesi) kple kolera. Gakpe ɖe eŋu la, ɖɔkitawo gava ke ɖe dɔléle yeye 30 aɖewo ŋu, eye womekpɔ atike na wo dometɔ aɖewo o.\nALE SI AMEWO ƑE NƆNƆME ANƆ LE ŊKEKE MAMLƐAWO ME\n10. Aleke 2 Timoteo 3:1-5 le eme vam egbea?\n10 Biblia gblɔ le 2 Timoteo 3:1-5 be: “Le ŋkeke mamlɛawo me la, ɣeyiɣi sesẽ siwo me nɔnɔ asesẽ la ava.” Apostolo Paulo ƒo nu tso ale si ame akpa gãtɔ ƒe nɔnɔme anɔ le ŋkeke mamlɛawo me ŋu. Egblɔ be amewo anye\name siwo melɔ̃a woƒe ƒometɔwo o\name siwo meɖua wo ɖokuiwo dzi o\name siwo lɔ̃a dzidzɔkpɔkpɔ wu esi woalɔ̃ Mawu\name siwo wɔna abe ɖe wolɔ̃ Mawu ene gake wogbea toɖoɖoe\n11. Le Psalmo 92:7 ƒe nya nu la, nu kae adzɔ ɖe ame vɔ̃ɖiwo dzi?\n11 Ðe ame geɖe wɔa nu alea le mia gbɔa? Ame geɖe wɔa nu alea le xexea me godoo. Gake eteƒe madidi o, Mawu awɔ nane tso nɔnɔmea ŋu. Edo ŋugbe be: “Ne ame vɔ̃ɖiwo mie abe gbe ene, eye nu vlo wɔlawo katã le se ƒom hã la, tsɔtsrɔ̃ ge ko woala ɖikaa.”—Psalmo 92:7.\nNYA NYUI LA LE ŊKEKE MAMLƐAWO ME\n12, 13. Nu kawoe Yehowa fia mí le ŋkeke mamlɛ siawo me?\n12 Biblia gblɔe ɖi be le ŋkeke mamlɛawo me la, fukpekpe kple vevesese axɔ aƒe ɖe xexea me. Gake Biblia gagblɔ hã be nu nyui aɖewo hã anɔ dzɔdzɔm.\n“Woaɖe gbeƒã Fiaɖuƒe ŋuti nya nyui sia le anyigba blibo la katã dzi.”—Mateo 24:14\n13 Biblia gɔme sese. Nyagblɔɖila Daniel ŋlɔ nu tso ŋkeke mamlɛawo ŋu. Egblɔ be: “Sidzedze vavãtɔ adzi ɖe edzi.” (Daniel 12:4) Mawu ana ŋutete eƒe amewo woase Biblia gɔme nyuie wu tsã. Yehowa wɔ esia vevietɔ tso ƒe 1914 me. Le kpɔɖeŋu me, efia vevienyenye si le eƒe ŋkɔa ŋu, nyateƒe si ku ɖe tafea ŋu, nu si dzɔna ɖe ame dzi ne eku kpakple tsitretsitsia ŋu la mí. Míesrɔ̃e be Mawu ƒe Fiaɖuƒea koe ate ŋu akpɔ amegbetɔwo ƒe kuxiwo katã gbɔ. Míesrɔ̃ ale si míawɔ akpɔ dzidzɔ kple ale si míanɔ agbe wòadze Mawu ŋu hã. Ke nu kae mawusubɔlawo wɔna kple nu si wosrɔ̃ la? Nyagblɔɖi bubu aɖe ɖo nya sia ŋu na mí.—Kpɔ Dzesidenya 21 kple 25.\n14. Afi kawoe wole gbeƒã ɖem Fiaɖuƒe ŋuti nya nyuia le, eye ame kawoe le dɔ sia wɔm?\n14 Gbeƒãɖeɖe le xexe blibo la katã me. Esi Yesu nɔ nu ƒom tso ŋkeke mamlɛawo ŋu la, egblɔ be: “Woaɖe gbeƒã Fiaɖuƒe ŋuti nya nyui sia le anyigba blibo la katã dzi.” (Mateo 24:3, 14) Wole gbeƒã ɖem Fiaɖuƒe ŋuti nya nyuia le dukɔ siwo wu 230 me le gbegbɔgblɔ 700 kple edzivɔ me. Ɛ̃, le xexea me godoo la, Yehowa Ðasefo siwo tso “dukɔ sia dukɔ” kple “to sia to” me le kpekpem ɖe amewo ŋu be woanya nu si Fiaɖuƒea nye kple nu siwo wòava wɔ na amegbetɔƒomea. (Nyaɖeɖefia 7:9) Womexɔa ga le amewo si le esia ta o. Togbɔ be amewo léa fu wo dometɔ geɖe hetia wo yome hã la, naneke mate ŋu axe mɔ na gbeƒãɖeɖedɔa o abe ale si ko Yesu gblɔe ɖi ene.—Luka 21:17.\n15. (a) Èxɔe se be ŋkeke mamlɛawo mee míelea, nu ka tae? (b) Nu kae adzɔ ɖe ame siwo ɖoa to Yehowa kple ame siwo meɖoa toe o la dzi?\n15 Èxɔe se be ŋkeke mamlɛawo mee míelea? Biblia ƒe nyagblɔɖi geɖe siwo ku ɖe ŋkeke mamlɛawo ŋu le eme vam. Eteƒe madidi o, Yehowa atso nya me be woadzudzɔ gbeƒãɖeɖe nya nyuia eye “nuwuwu la” ava. (Mateo 24:14) Nu kae nye nuwuwu la? Eyae nye Armagedon, ɣemaɣie Mawu aɖe vɔ̃ɖivɔ̃ɖiwo katã ɖa. Yehowa azã Yesu kple mawudɔla sẽŋuwo atsɔ atsrɔ̃ ame siwo gbe toɖoɖo Eya amea kple Via. (2 Tesalonikatɔwo 1:6-9) Le ema megbe la, Satana kple eƒe gbɔgbɔ vɔ̃wo magable amewo azɔ o. Eye ame siwo katã ɖo to Mawu hexɔ eƒe Fiaɖuƒea la akpɔ Mawu ƒe ŋugbedodowo katã me vava teƒe.—Nyaɖeɖefia 20:1-3; 21:3-5.\n16. Esi nuwuwua tu aƒe ŋutɔ ta la, nu kae wòhiã be nàwɔ?\n16 Eteƒe madidi o xexe sia si dzi ɖum Satana le la atsrɔ̃. Eya ta ele vevie be míabia mía ɖokuiwo be, ‘Nu kae wòle be mawɔ?’ Yehowa di be nàsrɔ̃ nu geɖe si nàte ŋui le Biblia me. Ele be nàdo vevie nua sɔsrɔ̃. (Yohanes 17:3) Yehowa Ðasefowo wɔa kpekpewo kwasiɖa sia kwasiɖa be woakpe ɖe amewo ŋu woase Biblia gɔme. Dze agbagba nànɔ kpekpe siawo dem edziedzi. (Xlẽ Hebritɔwo 10:24, 25.) Ne èkpɔe be ehiã be yeatrɔ asi le yeƒe agbenɔnɔ aɖewo ŋu la, mègana esia wɔwɔ nasesẽ na wò o. Ne èyi edzi le esia wɔm la, wò kple Yehowa ƒe xɔlɔ̃dzedzea me anɔ sesẽm ɖe edzi.—Yakobo 4:8.\n17. Nu ka tae ame akpa gãtɔ ƒe nu aku ne nuwuwua va?\n17 Apostolo Paulo gblɔ be ame vɔ̃ɖiwo tsɔtsrɔ̃ adzɔ kpata le ɣeyiɣi si me ame akpa gãtɔ mele mɔ kpɔm nɛ o me “abe ale si tututu fiafitɔ vana le zã me ene.” (1 Tesalonikatɔwo 5:2) Yesu gblɔe ɖi be ame geɖe aɖoe koŋ ado toku kpeɖodzi siwo aɖee fia be míele ŋkeke mamlɛawo me. Egblɔ be: “Ale si Noa ƒe ŋkekeawo nɔ la, nenema kee Amegbetɔvi la ƒe anyinɔɣi la [alo ŋkeke mamlɛawo] hã anɔ. Elabena ale si wowɔ le ŋkeke siwo do ŋgɔ na Tsiɖɔɖɔ la me, wole nu ɖum, le nu nom, ŋutsuwo le srɔ̃ ɖem, eye wole nyɔnuwo tsɔm na be woaɖe va se ɖe gbe si gbe Noa ge ɖe aɖakaʋua me, eye womede dzesii o, va se ɖe esime Tsiɖɔɖɔa va, eye wòkplɔ wo katã dzoe la, nenema kee Amegbetɔvi la ƒe anyinɔɣi la hã anɔ.”—Mateo 24:37-39.\n18. Aleke Yesu xlɔ̃ nu mí?\n18 Yesu xlɔ̃ nu mí be míakpɔ nyuie be “nu tsu ɖuɖu kple aha tsu nono kpakple agbemedzimaɖitsitsiwo” magahe míaƒe susu o. Ebe nuwuwu la ava le vo me “abe mɔ̃ ene.” Egblɔ hã be “ava ame siwo katã le anyigba bliboa dzi la dzi.” Eye wògblɔ kpee be: “Minɔ ŋudzɔ, eye minɔ kokoƒoƒo dzi ɖaasi, be miate ŋu asi le nu siawo katã, siwo gbɔna dzɔdzɔ ge la nu, eye miate ŋu atsi tsitre ɖe Amegbetɔvi la ŋkume.” (Luka 21:34-36) Nu ka tae wòle vevie be míawɔ ɖe Yesu ƒe nuxlɔ̃ame siawo dzi? Elabe eteƒe madidi o woatsrɔ̃ Satana ƒe xexe vɔ̃ɖi sia ɖa. Ame siwo ŋu Yehowa kple Yesu kpɔ ŋudzedze ɖo koe atsi agbe ne nuwuwua va eye woanɔ agbe tegbee le xexe yeyea me.—Yohanes 3:16; 2 Petro 3:13.\n^ mm. 4 Mikael nye Yesu Kristo ƒe ŋkɔ bubu. Ne èdi numeɖeɖe bubuwo la, taflatsɛ kpɔ Dzesidenya 23.\nNYATEƑENYA 1: YEHOWA GBLƆ NU SIWO ADZƆ LE ETSƆME LA NA MÍ\n“Ame si gblɔa nu si ava dzɔ la tso gɔmedzedzea me ke, kple nu siwo womewɔ haɖe o la fiana tso gbe aɖe gbe ke.”—Yesaya 46:10\nNu kae míenya tso xexea ƒe nuwuwu la ŋu?\nYesu zu Fia le dziƒo le ƒe 1914 me.\nYesu gblɔ ɣeyiɣi sesẽ si me amegbetɔwo le la ɖi.\nNyaɖeɖefia 12:7-9, 12\nEsi Yesu zu fia teti la, enya Satana le dziƒo ɖo ɖe anyigba dzi. Dzi le Satana kum vevie, elabena “ɣeyiɣi vi aɖe koe susɔ” Mawu naɖee ɖa.\nNYATEƑENYA 2: NUWUƔIA MEE MÍELEA?\n“Nu kae anye . . . nuɖoanyi sia ƒe nuwuɣi la ƒe dzesi?”—Mateo 24:3\nÈkpɔ ale si Biblia me nyagblɔɖiwo le eme vama?\nMateo 24:7; Luka 21:11\nMíele aʋawɔwɔ, dɔwuame, anyigbaʋuʋu kple dɔlélewo teƒe kpɔm fifia wu ɣeyiɣi bubu ɖe sia ɖe.\nApostolo Paulo ɖɔ ale si amewo ƒe nɔnɔme anɔ le ŋkeke mamleawo me.\nMawu kpe ɖe eƒe amewo ŋu wose Biblia gɔme nyuie fifia wu ɣeyiɣi bubu ɖe sia ɖe.\nWole gbeƒã ɖem Fiaɖuƒe nya nyuia le anyigba bliboa dzi.\nNYATEƑENYA 3: WƆ NU SIWO ANA WÒ NU NADZE MAWU ŊU FIFIA\n“Yehowa ƒe ŋkeke la gbɔna abe ale si tututu fiafitɔ vana le zã me ene.”—1 Tesalonikatɔwo 5:2\nEsi “nuwuwu la” tu aƒe alea gbegbe ɖe, nu kae wòle be nàwɔ?\nDo vevie Biblia la sɔsrɔ̃.\nHebritɔwo 10:24, 25\nDe Yehowa Ðasefowo ƒe kpekpewo be nàgasrɔ̃ nu geɖe wu.\nTrɔ asi le wò agbenɔnɔ ŋu ale si dze be nàte ŋu ate ɖe Mawu ŋu wu.\nƑo asa na susuhenuwo ale be nàtsɔ Yehowa subɔsubɔ aɖo nɔƒe gbãtɔ.\nƉoe Ɖe Amewo Ɖoe Ɖe Amewo Ðe Xexea Me Ƒe Nuwuwu Ðo Vɔa?\nYehowa Ðasefowo—Wowɔ Ðoɖo Hena Gbeƒãɖeɖe Nya Nyuia


2 Kronika 3 | Biblia Le Internet Dzi | Xexe Yeye Gɔmeɖeɖe\n2 Kronika 3:1-17\nSalomo dze gbedoxɔa tutu gɔme (1-7)\nKɔkɔeƒewo Ƒe Kɔkɔeƒe la (8-14)\nAkɔblisɔti eveawo (15-17)\n3 Salomo dze Yehowa ƒe xɔ+ la tutu gɔme le Yerusalem ɖe Moriya+ To, si dzi Yehowa ɖe eɖokui fia fofoa David+ le la dzi, le teƒe si David dzra ɖo ɖe Yebusitɔ Ornan+ ƒe nukuƒoƒe. 2 Edze etutu gɔme le eƒe fiaɖuɖu ƒe ƒe enelia me, le ɣleti evelia ƒe ŋkeke evelia dzi. 3 Mawu vavã ƒe xɔ la ƒe gɔmeɖoanyi si Salomo ɖo la ƒe didime le abɔklugui tsãtɔ blaade, eye eƒe kekeme le abɔklugui tsãtɔ blaeve.*+ 4 Akpata si le xɔ la ŋgɔ la didi abɔklugui blaeve, eye wòsɔ ɖe xɔ la ƒe kekeme nu, eye eƒe kɔkɔme le abɔklugui alafa ɖeka blaeve;* eye wòfa sika nyuitɔ ɖe eme.+ 5 Eklã sesewuʋuƒowo ɖe xɔ lolotɔ la me, emegbe wòfa sika nyuitɔ ɖe wo ŋu,+ eye wòɖe detiwo+ kple kɔsɔkɔsɔwo+ ɖe wo ŋu. 6 Azɔ hã, eɖo kpe xɔasi+ dzeaniwo ɖe xɔ la ŋu; sika+ si wòzã la nye sika si tso Parwayim. 7 Efa sika ɖe xɔ la me, ɖe daɖedziawo, kpuiawo, eƒe gliawo kple eƒe ʋɔtruawo ŋu;+ eye wòɖe kerubiwo ɖe gliawo ŋu.+ 8 Eye wòwɔ Kɔkɔeƒewo Ƒe Kɔkɔeƒe+ ƒe xɔ la; eƒe didime le abɔklugui blaeve eye wòsɔ ɖe xɔ la ƒe kekeme nu, eye eƒe kekeme le abɔklugui blaeve. Efa sika nyuitɔ+ talento* alafa ade ɖe eme. 9 Sika si wozã ɖe gatagbadzɛawo ŋu ƒe kpekpeme le sika sekel* blaatɔ̃; eye wòfa sika ɖe xɔtaxɔawo me. 10 Ewɔ kerubi eve ɖe Kɔkɔeƒewo Ƒe Kɔkɔeƒe ƒe xɔ la me, eye wòfa sika ɖe wo ŋu.+ 11 Kerubiawo ƒe aʋalawo+ didi abɔklugui blaeve; kerubi gbãtɔ ƒe aʋala ɖeka le abɔklugui atɔ̃, eye wòyi ɖatɔ xɔ la ƒe gli, eƒe aʋala kemɛa le abɔklugui atɔ̃, eye wòyi ɖatɔ kerubi evelia ƒe aʋalawo dometɔ ɖeka. 12 Kerubi evelia ƒe aʋala ɖeka le abɔklugui atɔ̃, eye wòyi ɖatɔ xɔ la ƒe gli, eye eƒe aʋala kemɛa le abɔklugui atɔ̃, eye wòyi ɖatɔ kerubi gbãtɔ ƒe aʋala. 13 Kerubi siawo keke woƒe aʋalawo me wòle abɔklugui blaeve; eye wotsi tsitre ɖe woƒe afɔwo dzi hetrɔ mo ɖo ɖe xɔ la me.* 14 Azɔ etsɔ ka blɔtɔ kple alẽfuka si wode ama aɖabɛ dzĩtɔe kple ka dzĩ kpakple avɔ biɖibiɖi wɔ xɔmetsovɔ,+ eye wòlɔ̃ kerubi ɖe eme.+ 15 Eye wòwɔ sɔti+ eve ɖe xɔ la ŋgɔ, ɖe sia ɖe kɔ abɔklugui blaetɔ̃ vɔ atɔ̃, eye ta si wowɔ ɖe wo dometɔ ɖe sia ɖe dzi la le abɔklugui atɔ̃.+ 16 Azɔ ewɔ kɔsɔkɔsɔ suesuewo eye wòtsɔ wo ɖo sɔtiawo ƒe tawo ŋu, eye wòwɔ yevuboɖa alafa ɖeka hetsɔ de kɔsɔkɔsɔawo ŋu. 17 Eye wòtu sɔtiawo ɖe gbedoxɔ la ŋgɔ, ɖeka le ɖusime,* eye evelia le miame;* ena ŋkɔ esi le ɖusime la be Yakin,* eye wòna ŋkɔ esi le miame la be Boaz.*\n^ Abɔklugui ɖeka le sentimeta 44.5, gake ame aɖewo susui be “abɔklugui tsãtɔ” la nye abɔklugui legbeetɔ si le sentimeta 51.8. Kpɔ Megbenyawo B14.\n^ Womeka ɖe kɔkɔme sia dzi tututu o.\n^ Efia be, wodze ŋgɔ Kɔkɔeƒe la.\n^ Alo, “dziehe.”


Yeremia 3 - Holy Bible [Ewe Bible 1913] - (Yer 3)\nEye wògblɔ nam bena: Ne ŋutsua ɖe gbe srɔ̃a, eye wòyi ɖaɖe ŋutsu bubu la, ɖe wòagagbugbɔ ayi nyɔnu la gbɔa? Ɖe magblẽ kɔ ɖo na anyigba ma oa? Yehowa be: Ke wò la èwɔ amatre kple ahasitɔwo tso, hafi nèbe, yeatrɔ ɖe ŋunyea?\nFɔ kɔ dzi ɖe to ƒeƒlewo ŋu, eye nakpɔ nu! Afikae womehede asi ŋuwò le o? Ede xa ɖe mɔ to na wo abe Arabiatɔwo le gbe dzi ene, eye nètsɔ wò ahasiwɔwɔ kple vɔ̃ɖiwɔwɔ do gu anyigba la.\nWoklo tsidzadza, eye keletsi hã medza o. Ke wò la, gbolo ƒe mo li na wò, eye ŋu gbe wò kpekpe.\nAzɔ ɖe mède asim yɔyɔ me be, ye fofo kple yeƒe ɖekakpuime xɔlɔ̃e menye oa?\nDe wòado dziku ɖaa, eye wòalé ame ɖe dɔ me tegbeea? Kpɔ ɖa, alea nègblɔ, ke medo kpo vɔ̃wɔwɔ o.\nEye Yehowa gblɔ nam le fia Yosiya ŋɔli bena: Ekpɔ nusi Israel dzeaglã la wɔa? Eyi to kɔkɔwo katã dzi kple ati damawo gɔme, eye wòwɔ ahasi le afima.\nEye nyea mebu be, esi wòwɔ nusiawo katã megbe la, atrɔ ɖe ŋunye, gake metrɔ ɖe ŋunye o, eye nɔvianyɔnu Yuda dzego la kpɔe.\nEye esi wòkpɔ be, megbe Israel dzeaglã la le eƒe ahasiwɔwɔ ta, eye mena srɔgbegbalẽe hã la, nɔvianyɔnu Yuda dzego la mevɔ̃ o, ke boŋ eya hã yi ɖawɔ ahasi.\nEye wòva me be, wotsɔ woƒe ahasiwɔwɔ ƒe howɔwɔ gblẽ kɔ ɖo na anyigba la, eye wowɔ ahasi kple kpe kpakple ati.\nKe to esiawo katã gbɔ hã nɔvianyɔnu Yuda dzego la metrɔ ɖe ŋunye kple eƒe dzi blibo o, ke boŋ ewɔ alakpanu, Yehowa ye gblɔe!\nTete Yehowa gblɔ nam bena: Israel dzeaglã la tɔ dzɔ wu Yuda dzego la tɔ.\nYi naɖaɖe gbe ƒã nya siawo do ɖe anyiehe gome bena: Israel dzeaglã, ale Yehowa gblɔ esi: Gatrɔ, nyemaɖo adã ɖe mia ŋu o, elabena amelɔ̃la menye, eye nyemalè nya ɖe dɔ me tegbee o, Yehowa ye gblɔe.\nYehowa be: Dze si wò vodada, elabena èto vo ɖe Yehowa, wò Mawu ŋu, eye netsa tsa glãla yi mawu tutɔwo gbɔ le ati damawo katã gɔme, eye miegbe nye gbe sese.\nYehowa be: Mi vi dzeaglãwo, migatrɔ va, elabena nyee nye mia srɔ̃, eye maɖe ame ɖeka tso du me kple ame eve tso ƒome me ahakplɔ mi ava Zion;\neye mana kplɔlawo mi ɖe nye dzi nu, ne woatsɔ nunya kple gɔmesese akplɔ mi.\nYehowa be: Ava me be, ne miekeke ta, eye miedzi ɖe amũ gbã dzi le ŋkeke mawo me la, womagagblɔ azɔ be: „Yehowa ƒe nubablaɖaka“ o, magava ame ƒe ta me o, eye womagaɖo ŋui o, womagabia eta ase o, eye womagakpɔe o.\nLe ɣemaɣi la woayɔ Yerusalem be: „Yehowa ƒe fiazikpui“, eye dukɔwo katã aƒo takpli ɖe afima te Yehowa ƒe ŋkɔ, si le Yerusalem la ta, eye womagazɔ le woƒe dzi vɔ̃ɖiwo ƒe tamesesẽ nu o.\nLe ɣemaɣi la Yuda ƒe aƒe ayi Israel ƒe aƒe gbã, eye woaƒo takpli tso anyiehe-nyigba dzi ayi anyigba, si metsɔ na mia fofowo, ne wòanye domenyinu la dzi.\nMegblɔ be: Matso wò aɖo viŋutsu teƒe, eye mana anyigba nyo la wò, si nye domenyinu vevietɔ le dukɔwo dome! Mehe. Yɔm be ye fofo, eye megatrɔ le yonyeme o.\nIsrael ƒe aƒe, Yehowa be: Alesi nyɔnu dzea go tsoa srɔ̃a gbɔ la, nenema miedze go tso gbɔnyee!\nWose ɣli le to ƒeƒle wo ta me, Israel-viwo ƒe avifafa kple kokoƒoƒo, elabena woto mɔ gɔglɔ̃ dzi, eye woŋlɔ Yehowa, woƒe Mawu la be.\nMi vi dzeaglãwo, migatrɔ va, eye mahaya mi tso miaƒe tatrawo me! Kpɔ ɖa, míeva gbɔwò, elabena wòenye Yehowa, mía Mawu!\nVava, alakpae nye togbɛwo kple howɔwɔ le towo dzi; vava, Israel ƒe xɔname le Yehowa, mía Mawu la gbɔ.\nŊukpenamawuwo ɖu mía fofowo ƒe kesinɔnuwo tso míaƒe ɖevime ke: woƒe alẽwo kple nyiwo, woƒe ŋutsuviwo kple nyonuviwo.\nMíamlɔ míaƒe ŋukpe me, eye míaƒe vlododo netsyɔ mía dzi; elabena mia kple mía fofowo míewɔ nuvɔ̃ ɖe Yehowa, mía Mawu la ŋu tso míaƒe ɖevime vaseɖe egbe, eye míeɖo to Yehowa, mía Mawu la ƒe gbe o.


Psalmowo 142 | Biblia Le Internet Dzi | Xexe Yeye Gɔmeɖeɖe\nGbedodoɖa be woaxɔ na ye tso futɔwo si me\n“Afi aɖeke meli masi ayi o” (4)\n“Wò koe li nam” (5)\nMaskil.* David ƒe ha, esime wònɔ agado la me.+ Gbedodoɖae. 142 Medo ɣli yɔ Yehowa be wòaxɔ nam;+Mekɔ nye gbe dzi na Yehowa be wòave nunye. 2 Metrɔ nye dzimaɖitsitsi kɔ ɖe eŋkume;Meƒo nu le nye xaxawo ŋu le eŋkume,+ 3 Esime nu te nye gbɔgbɔ ŋu le menye.* Ɣemaɣi wò ŋkuwo nɔ nye toƒe ŋu.+ Wotre mɔ̃ nam keŋÐe mɔ si metona la dzi. 4 Trɔ nàkpɔ nye ɖusime ɖa,Àkpɔe be ame aɖeke metsɔa ɖeke le eme nam o.*+ Afi aɖeke meli masi ayi o;+Nye nya meka ame aɖeke o.* 5 Oo Yehowa, wò yɔm mele be nàxɔ nam. Mebe: “Wòe nye nye sitsoƒe,+Wò koe li nam* le agbagbeawo ƒe anyigba dzi.” 6 Lé to ɖe nye kokoƒoƒo ŋu,Elabena wobɔbɔm ɖe anyi ŋutɔ. Ðem tso yonyemetilawo si me,+Elabena wotri akɔ wum sãsãsã. 7 Ðem* tso gaxɔ* me,Ne makafu wò ŋkɔ. Na ame dzɔdzɔewo naƒo ƒu ɖe ŋunye,Le esi nèwɔ nyui nam ta.\n^ Alo, “Esime ŋusẽ vɔ le ŋunye.”\n^ Egɔmeɖeɖe tẽe, “ame aɖeke medzea sim o.”\n^ Alo, “na nye luʋɔ o.”\n^ Egɔmeɖeɖe tẽe, “Wòe nye nye gome.”


Kpɔ Nyuie Le “Ame Tutɔwo Ƒe Gbe” Ŋu\nGbetakpɔxɔ—Tata Si Míesrɔ̃na | September 2004\nGBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Iloko Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Setswana Seychelles Creole Shona Silozi Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Venda Vietnamese\n“Ke womele ame tutɔ yome dze ge o, ke boŋ woasi le egbɔ, elabena womedzea si ame tutɔwo ƒe gbe o.”—YOHANES 10:5.\n1, 2. (a) Aleke Maria wɔ nui esi Yesu yɔ eŋkɔ, eye Yesu ƒe nya kae wògblɔ do ŋgɔ si ɖe nudzɔdzɔ sia me nyuie? (b) Nukae kpena ɖe mía ŋu be mía kple Yesu dome nɔa kplikplikpli?\nYESU si wofɔ ɖe tsitre la kpɔ nyɔnu aɖe wòle tsitre ɖe eya Yesu ƒe yɔdo si tsi ƒuƒlu la to. Enya nyɔnua nyuie. Maria Magdalatɔ ye. Ƒe eve kloe nye ema la, Yesu na be wòvo tso gbɔgbɔ vɔ̃wo ƒe ŋusẽkpɔɖeamedzi me. Tso ema dzi la, ekplɔa Yesu kple eƒe apostoloawo ɖo henɔa woƒe gbesiagbenuhiahiãwo gbɔ kpɔm na wo. (Luka 8:1-3) Gake Maria le avi fam egbea, eƒe dzi gbã ŋutɔ elabena ekpɔ Yesu wòku, eye fifia gɔ̃ hã la eƒe ŋutilã hã bu! Eyata Yesu biae be: “Nyɔnu, nukaŋuti nèle avi fam? Ameka dim nèle?” Esi wòbu be abɔdzikpɔla lae la, eɖo eŋu be: “Aƒetɔ, nenye wòe tsɔe yii la, gblɔ afisi nètsɔe yi ɖamlɔ la nam, eye nye la mayi aɖatsɔe vɛ.” Emegbe Yesu yɔe bena: Maria! Enumake ede dzesi be nuƒoa ɖi Yesu ƒe gbe. Edo ɣli dzidzɔtɔe be: “Nufiala!” Eye wòkplae.—Yohanes 20:11-18.\n2 Nuŋlɔɖi sia na be nya aɖe si Yesu gblɔ do ŋgɔ me kɔ eye wòwɔ dɔ ɖe ame dzi. Esi wòtsɔ eɖokui nɔ sɔsɔm kple alẽkplɔla hetsɔ eyomedzelawo sɔ kple alẽwo la, egblɔ be alẽkplɔla yɔa eya ŋutɔ ƒe alẽwo ŋkɔ eye alẽawo dzea si eƒe gbe. (Yohanes 10:3, 4, 14, 27, 28) Nyateƒee, abe alesi alẽwo dzea si wo kplɔla ƒe gbee ene la, nenema kee Maria de dzesi Ekplɔla, Kristo, ƒe gbee. Ele alea le Yesu yomedzela vavãtɔwo hã gome egbea. (Yohanes 10:16) Abe alesi alẽ si sea nu te ŋu nɔa ekplɔla ŋui ene la, nenema kee míaƒe gbɔgbɔmenugɔmesese kpena ɖe mía ŋu be míanɔ míaƒe Alẽkplɔla Nyui, Yesu Kristo, yomee.—Yohanes 13:15; Yohanes I, 2:6; 5:20.\n3. Nyabiabia kawoe Yesu ƒe kpɔɖeŋu si ku ɖe alẽhaa ŋu he va susu me na mí?\n3 Gake le kpɔɖeŋu sia ke me la, alesi alẽ te ŋu dea dzesi amegbetɔ ƒe gbe ɖee fia be menye exɔlɔ̃ koe wòte ŋu dea dzesi o ke eƒe futɔ hãe. Nya sia le vevie ŋutɔ elabena tsitretsiɖeŋula gblẽkuwo le mía ŋu. Amekawoe wonye? Aleke wowɔa nui? Aleke míate ŋu akpɔ mía ɖokuiwo ta tso wo si me? Be míate ŋu aɖo nya mawo ŋu la, mina míade dzesi nu bubu si Yesu gblɔ le eƒe kpɔɖeŋu si ku ɖe alẽha la ŋu me.\n‘Amesi Metoa Agboa Nu Yina Ðe Eme O’\n4. Le kpɔɖeŋu si ku ɖe alẽkplɔlaa ŋu me la, amekae alẽwo kplɔna ɖo, eye amekae wo me kplɔna ɖo o?\n4 Yesu gblɔ be: “Ke amesi toa agboa nu heyina ɖe eme la, alẽwo ƒe kplɔla wònye. Eya la agbonudzɔla ʋuna nɛ, eye alẽawo sea eyama ƒe gbe, eye wòyɔa ye ŋutɔ ƒe alẽwo kple ŋkɔ, eye wòkplɔa wo doa goe. Ne eɖe ye ŋutɔ tɔwo katã do go la, edzea ŋgɔ na wo; eye alẽawo dzea eyome, elabena wodzea si eƒe gbe. Ke womele ame tutɔ yome dze ge o, ke boŋ woasi le egbɔ, elabena womedzea si ame tutɔwo ƒe gbe o.” (Yohanes 10:2-5) De dzesii be Yesu zã nya, “gbe” zi etɔ̃. Zi evee wòƒo nu tso alẽkplɔla aɖe ƒe gbe ŋu, gake zi etɔ̃lia la, eyɔ “ame tutɔwo ƒe gbe.” Ame tutɔ ka ƒomevie Yesu wɔnɛ?\n5. Nukatae míewɔa amedzro na ame tutɔ si ƒomevi woyɔ le Yohanes ta 10 la o?\n5 Menye ame aɖe si míedi be míaɖe amedzrowɔwɔ—si nye nya aɖe si gɔme woɖe be “amedzrowo lɔlɔ̃” le gbe si me woŋlɔ Biblia la ɖo gbã—afia me dzromee Yesu nɔ o. (Hebritɔwo 13:2) Le Yesu ƒe kpɔɖeŋua me la, womekpe ame tutɔ la hafi wòge ɖe eme o. Metoa ‘agboa nu hafi gena ɖe alẽxɔa me o, ke eyi ɖaliaa afi bubu gena ɖe eme.’ “Fiafitɔ kple adzodala” wònye. (Yohanes 10:1) Amekae woyɔ le Mawu ƒe Nya la me si va zu fiafitɔ kple adzodala gbãtɔ? Satana Abosam ye. Míekpɔ kpeɖodzia le Mose ƒe Agbalẽ Gbãtɔ me.\nƔeyiɣi si Wose Ame Tutɔ ƒe Gbe Zi Gbãtɔ\n6, 7. Nukatae woate ŋu ayɔ Satana be ame tutɔ kple fiafitɔ wòasɔ?\n6 Mose I, 3:1-5 ƒo nu tso alesi wose ame tutɔ aɖe ŋkɔ zi gbãtɔ le anyigba dzi la ŋu. Nuŋlɔɖia gblɔ be Satana to da aɖe dzi te ɖe nyɔnu gbãtɔ, Xawa, ŋu eye wòƒo nu kplii, le aɖaŋu me, amebletɔe. Nyateƒee be womeyɔ Satana be “ame tutɔ” tẽ le nuŋlɔɖi sia me o. Ke hã, eƒe nuwɔnawo ɖee fia be ewɔ nu zi geɖe abe ame tutɔ si ŋu woƒo nu tsoe le Yesu ƒe kpɔɖeŋu si woŋlɔ ɖe Yohanes ta 10 me ene. De ŋugble le alesi woɖi wo nɔewo le go aɖewo mee ŋu kpɔ.\n7 Yesu gblɔ be ame tutɔ la te ɖe alẽ siwo dzi dze ge wòyina ŋu le alẽkpɔa me le mɔ si flua ame nu. Nenema kee Satana hã yi Xawa gbɔ le mɔ si flua ame nu, to da aɖe dzi. Ayemɔ sia si Satana zãna ɖe amesi ƒomevi tututue wònye—si nye ameflunuwɔla gblẽku aɖe—la fia. Tsɔ kpe ɖe eŋu la, ame tutɔ si ge ɖe alẽkpɔa me ƒe taɖodzinue nye be yeafi alẽawo le alẽtɔa te dzaa le aɖaŋu me. Le nyateƒe me la, evɔ̃ɖi wu fiafitɔ gɔ̃ hã, elabena eƒe taɖodzinu hãe nye be ‘yeawu ame ahagblẽ nu.’ (Yohanes 10:10) Nenema ke Satana hã nye fiafitɔe. Esi wòble Xawa la, efi alesi wòle be Xawa natsɔ eɖokui ana Mawu la le esi. Gawu la, Satana he ku hã vɛ na amegbetɔwo. Eyatae wònye amewula ɖo.\n8. Aleke Satana trɔ Yehowa ƒe nyawo kple tamesusuwo gboe?\n8 Satana ƒe anukwaremaɖimaɖia dze le alesi wòtrɔ Yehowa ƒe nya kple eƒe tamesusuwo gboe me. Ebia Xawa be: ‘Vavãe Mawu gblɔ bena, migaɖu atiawo ƒe tsetse aɖeke o mahã?’ Satana bua wɔ abe ɖe nya la wɔ mo yaa nɛ ene, abe ke ɖe wònɔ gbɔgblɔm be: ‘Aleke Mawu ate ŋu abia be miawɔ ɖe se ma gbegbe dzii,’ ene. Egblɔ kpee be: “Mawu nyae bena, gbesigbe ke miaɖu eƒe ɖe la, miaƒe ŋkuwo laʋu.” De dzesi eƒe nyawo: “Mawu nyae bena.” Satana gblɔ le kpɔɖeŋumɔ nu be: ‘Menya nusi Mawu nya. Menyae be, eƒe tamesusuwo vɔ̃ɖi.’ (Mose I, 2:16, 17; 3:1, 5) Nublanuitɔe la, Xawa kple Adam mete ŋu ƒo asa na ame tutɔ sia ƒe gbe o. Ke boŋ woɖo toe eye wohe afɔku va woa ŋutɔwo kple woƒe dzidzimeviwo dzi.—Romatɔwo 5:12, 14.\n9. Nukatae míakpɔ mɔ be woase ame tutɔwo ƒe gbe egbea?\n9 Satana zã mɔnu siwo sɔ kple esia tsɔ ble Mawu ƒe amewoe egbea. (Nyaɖeɖefia 12:9) Eyae nye “aʋatsokafofo,” eye viawo, amesiwo le abe eya ene, dzea agbagba be yewoakplɔ Mawu subɔlawo atrae. (Yohanes 8:44) Mina míade dzesi mɔ aɖewo siwo nu wosea ame tutɔwo ƒe gbe le egbea.\nAlesi Wosea Ame Tutɔwo ƒe Gbee Egbea\n10. Mɔ ɖeka aɖe si nu wosea ame tutɔwo ƒe gbe le ɖe?\n10 Tamebubu fluamewo. Apostolo Paulo gblɔ be: “Migana nufiafia bubu ƒomeviwo kple dzrotɔwo nahe mi ayii o.” (Hebritɔwo 13:9) Nufiafia kawo tɔgbee? Esi wònye woate ŋu akplɔ ‘mí atrae’ ta la, eme kɔ ƒaa be Paulo de dzesi nufiafia siwo ana be míaƒe gbɔgbɔ me ŋutenɔnɔ me nagbɔdzɔ. Amekawoe le nufiafia tutɔ mawo fiam? Paulo gblɔ na hamemegã Kristotɔwo ƒe ƒuƒoƒo aɖe be: “Le mia ŋutɔwo dome la ŋutsu, siwo gblɔa nya dadawo la, latsi tre, be woahe nusrɔ̃lawo ɖe wo ɖokui yome.” (Dɔwɔwɔwo 20:30) Nyateƒee, abe alesi wònɔ le Paulo ƒe ŋkekea me ene la, egbea la, ame aɖewo siwo nye Kristo-hamea me tɔwo tsã la tena kpɔ fifia be yewoable alẽawo to woƒe “nya dadawo”—nyateƒe afã, aʋatso afã kple aʋatso ŋutɔŋutɔwo kaka—dzi. Abe alesi apostolo Petro gblɔe ene la, wozãa “nyakpakpawo”—nya siwo adze nyateƒenyawoe evɔ wonye nya gbɔlo siwo le ko abe ga manyomanyo si womate ŋu aɖu o ene.—Petro II, 2:3.\n11. Aleke nya siwo le Petro II, 2:1, 3 ɖe xɔsegbelawo ƒe mɔnu kple taɖodzinuwo fiae?\n11 Petro yi edzi klo nu le xɔsegbelawo ƒe ameblemɔnuwo dzi esi wògblɔ be woatsɔ “gbegblẽ ƒe kɔmamãwo ava tra ɖe eme dzaa.” (Petro II, 2:1, 3) Abe alesi fiafi si ŋu Yesu ƒo nu tsoe, le eƒe kpɔɖeŋu si ku ɖe alẽxɔa ŋu me, “metoa agboa nu heyina ɖe alẽxɔa me o, ke wòyi ɖaliaa afi bubu gena ɖe eme” ene la, nenema kee xɔsegbelawo hã tena ɖe mía ŋu dzaa ayetɔe. (Galatiatɔwo 2:4; Yuda 4) Nukae nye woƒe taɖodzinu? Petro gblɔ kpee be: ‘Be woagblẽ nu le mía ŋu.’ Nyateƒee eɖanye nuka kee xɔsegbelawo agblɔ atsɔ aɖee afia be nyateƒe tomee yewole o, amefila siawo ƒe taɖodzinu koŋue nye be ‘yewoafi fi, awu ame, ahagblẽ nu le ame ŋu.’ (Yohanes 10:10) Kpɔ nyuie le ame tutɔ siawo ŋu!\n12. (a) Aleke míaƒe hadedewo ate ŋu awɔe be míase ame tutɔwo ƒe gbee? (b) Nukae ɖi wo nɔewo le Satana ƒe ayemɔwo kple esiwo ame tutɔwo zãna egbea me?\n12 Hadede vɔ̃wo. Míate ŋu ase ame tutɔwo ƒe gbe le amesiwo míedea ha kplii gbɔ. Hadede vɔ̃wo gblẽa nu, vevietɔ le sɔhɛwo ŋu. (Korintotɔwo I, 15:33) Nenɔ susu me na wò be Satana tɔ ŋku Xawa—si nye ame eve gbãtɔwo ƒe ɖevitɔ, si ƒe nuteƒekpɔkpɔ le ʋɛ wu la. Eble enu be Yehowa ɖo asi eƒe ablɔɖe dzi madzemadzee, evɔ le nyateƒe me la, meɖo asi edzi kura hafi o. Yehowa lɔ̃ amegbetɔƒome si wòwɔ la, eye wotsɔ ɖe le woƒe nyonyo me. (Yesaya 48:17) Egbea hã, ame tutɔwo dzea agbagba be yewoable mi sɔhɛwo nu miasusui be mia dzila Kristotɔwo le ablɔɖe si me wole be mianɔ la tem mi madzemadzee. Aleke ame tutɔ siawo ate ŋu agblẽ nu le mia ŋui? Nyɔnuvi Kristotɔ aɖe lɔ̃ ɖe edzi be: “Nye sukuxɔmehatiwo na be megbɔdzɔ le xɔse me vie ɣeaɖeɣi. Wonɔ gbɔgblɔm nam edziedzi be subɔsubɔha si me mele la xe mɔ ɖe nu geɖe nu akpa susumanɔmetɔe.” Gake nyateƒeae nye be, dziwòlawo lɔ̃ wò. Eyata ne wò sukuhatiwo ƒoa nya ɖe nu wò be màgaka ɖe dziwòlawo dzi o la, kpɔ nyuie be woagable wò abe Xawa ene o.\n13. Agbe ɖɔʋu kae Dawid tia be yeanɔ, eye mɔ ka dzie míato asrɔ̃e?\n13 Hakpala Dawid gblɔ tso hadede vɔ̃wo ŋu be: “Nyemebɔbɔ nɔ ame tovowo gbɔ o, eye nyemede afɔ gbedegblemimewo ƒe ha me o.” (Psalmo 26:4) Ède dzesi nɔnɔme vevi si nye ayemenuwɔwɔ le ame tutɔwo ŋua? Woɣlaa amesi ƒomevi wonye—abe alesi Satana ɣla eɖokui to da aɖe zazã me ene. Egbea la, ame gblẽku aɖewo ɣlaa amesi ƒomevi wonye kple taɖodzinu ŋutɔŋutɔ si le wo si, to Internet zazã dzi. Le Internet dzi nyatakakawo ɖoɖo ɖe ame nɔewo me la, ame tsitsi gblẽku aɖewo gɔ̃ hã wɔa nu abe sɔhɛwo ene be yewoatsɔ able mi ade mɔ̃ me. Mi sɔhɛwo, taflatse minɔ ŋudzɔ vevie ne menye nenema o la, woagblẽ nu le miaƒe gbɔgbɔmemenyenye ŋu.—Psalmo 119:101; Lododowo 22:3.\n14. Mɔ ka nue nyadzɔdzɔgblɔmɔnuwo gblɔa ame tutɔwo ƒe gbe le ɣeaɖewoɣii?\n14 Aʋatsonutsotsowo. Togbɔ be wogblɔa nya nyuiewo tsoa Yehowa Ðasefowo ŋu le nyadzɔdzɔgblɔmɔnuwo me ɣeaɖewoɣi hã la, ame tutɔ siawo zã nyadzɔdzɔgblɔmɔnu siawo ke ɣebubuɣiwo tsɔ kakaa nya trɔgbowo tso Ðasefowo ŋu. Le kpɔɖeŋu me, le dukɔ aɖe me la, woka nya ta le nyadzɔdzɔwo me alakpatɔe tso Ðasefowo ŋu be wode megbe na Hitler ƒe dziɖuɖua le Xexemeʋa II me. Le dukɔ bubu me la, woka nya ta tsɔ tso Ðasefowo nui be wole sɔlemexɔwo gbãm. Le dukɔ geɖe me la, nyadzɔdzɔgblɔmɔnuwo tso Ðasefowo nu be wogbe be yewo mawɔ atike na yewo viwo ne woƒe lãme gblẽ o eye be woŋea aɖaba ƒua nuvɔ̃ gã si woƒe haxɔsetɔwo wɔna la dzi. Togbɔ be wogblɔ nya siawo hã la, dzianukwaretɔ siwo ŋutɔ nya mí nyuie la dea dzesii be aʋatsoe nutsotso mawo nye.\n15. Nukatae susu manɔ eme be míaxɔ nya sia nya si woagblɔ le nyadzɔdzɔgblɔmɔnuwo me dzi ase o?\n15 Nukae míawɔ ne wobia nya mí ku ɖe nutsotso siwo ame tutɔ mawo ƒe gbe kaka la ŋu? Anyo be míawɔ ɖe aɖaŋu si woɖo ɖe Lododowo 14:15 dzi be: “Ame bebewu xɔa nya sia nya dzi sena; ke nunyala léa ŋku ɖe eƒe afɔɖeɖe ŋu.” Nunya mele eme be míaxɔ nusianu si woagblɔ ɖe nyadzɔdzɔgblɔmɔnuwo me be enye nyateƒe o. Togbɔ be míexɔa nyadzɔdzɔ aɖewo dzi sena hã la, míenyae be ‘xexeme blibo la katã le vɔ̃ɖitɔ la me.’—Yohanes I, 5:19.\n“Mido Gbɔgbɔawo Kpɔ”\n16. (a) Aleke alesi alẽ ŋutɔŋutɔwo wɔa nui ɖo kpe nya siwo Yesu gblɔ le Yohanes 10:4 ƒe nyateƒenyenye dzii? (b) Nukae Biblia de dzi ƒo na mí be míawɔ?\n16 Gake aleke míawɔ anya ne xɔlɔ̃e míele ha dem kpli loo alo futɔe? Yesu gblɔ be alẽawo kplɔa alẽkplɔlaa ɖo “elabena wodzea si eƒe gbe.” (Yohanes 10:4) Menye alẽkplɔla la ƒe dzedzemee ʋãa alẽawo be woakplɔe ɖo o; ke boŋ eƒe gbee. Agbalẽ aɖe si ƒo nu tso Biblia me nyigbawo ŋu gblɔ amedzro aɖe si ʋli nya be alẽkplɔla ƒe awue alẽawo tsɔ dea dzesii ke menye eƒe gbee o la ŋu. Alẽkplɔla aɖe gblɔ nɛ be gbe lae alẽawo de dzesi. Be woakpɔ nyateƒea la, alẽkplɔla kple amedzroa ɖɔli woƒe awuwo. Esi amedzroa do alẽkplɔlaa ƒe awua la, edo ɣli yɔ alẽawo, gake womeva egbɔ o. Womenya eƒe gbe o. Ke esi alẽkplɔla la yɔ wo la, togbɔ be edo awu bubu kura hã la, alẽawo ƒu du va egbɔ. Eyata ame aɖe ado nu abe alẽkplɔla ene, gake alẽawo ya nyae be menye yewo kplɔla ŋutɔŋutɔe nye ema o. Esia fia be alẽawo doa amesi le wo yɔm la ƒe gbe kpɔna, eye wotsɔnɛ sɔna kple wo kplɔlaa ƒe gbe. Mawu ƒe Nya le gbɔgblɔm na mí be míawɔ nenema ke—“[míado] gbɔgbɔawo kpɔ, nenye ɖe wotso Mawu gbɔ.” (Yohanes I, 4:1; Timoteo II, 1:13) Nukae akpe ɖe mía ŋu be míawɔe nenema?\n17. (a) Aleke míewɔna va nyaa Yehowa ƒe gbe nyuie? (b) Yehowa ŋuti sidzedze kpena ɖe mía ŋu be míewɔa nuka?\n17 Edze ƒã be, zi alesi míenya Yehowa ƒe gbe alo eƒe gbedasia nyuie la, zi nenemae míedea dzesi ame tutɔ ƒe gbe hãe kaba. Biblia gblɔ alesi míetua sidzedze ma ɖoe. Egblɔ be: “Miaƒe to ase nya sia le mia megbe bena: Mɔ la enye si, mito edzi!” (Yesaya 30:21) “Nya” ma si le mía megbe la tso Mawu ƒe Nya la me. Ɣesiaɣi si míexlẽ Mawu ƒe Nya la, míesena Alẽkplɔla Gãtɔ, Yehowa, ƒe gbe le kpɔɖeŋumɔ nu. (Psalmo 23:1) Le esia ta la, zi alesi míesrɔ̃a Biblia la, zi nenemae míeva nyaa Mawu ƒe gbe ɖe edzie. Sidzedze vevi xɔasi sia kpena ɖe mía ŋu be míade dzesi ame tutɔ ƒe gbe enumake.—Galatiatɔwo 1:8.\n18. (a) Nukae Yehowa ƒe gbe nyanya lɔ ɖe eme? (b) Le Mateo 17:5 ƒe nya nu la, nukatae wòle be míaɖo to Yesu ƒe gbe?\n18 Nukae Yehowa ƒe gbe nyanya galɔ ɖe eme? Tsɔ kpe ɖe gbea sese ŋu la, ebia hã be woanye toɖola. De dzesi Yesaya 30:21 ake. Mawu ƒe Nya ƒe gblɔ be: “Mɔ la enye si.” Ẽ, míesea Yehowa ƒe mɔfiamewo to Biblia sɔsrɔ̃ me. Emegbe ede se be: “Mito edzi!” Yehowa di be míawɔ ɖe nusi míese dzi. Eyata to nusi míesrɔ̃ tsɔtsɔ de dɔwɔna me me la, míeɖenɛ fiana be menye Yehowa ƒe gbe koe míesena o, ke míeɖo toe hã. (Mose V, 28:1) Ne míeɖo to Yehowa ƒe gbe la, efia be Yesu ƒe gbe hãe ma míele to ɖomee, elabena Yehowa ŋutɔe gblɔe na mí be míawɔe nenema. (Mateo 17:5) Nukae Yesu, Alẽkplɔla Nyui la, gblɔ na mí be míawɔ? Efia mí be míawɔ nusrɔ̃lawo eye míaka ɖe “dɔla nuteƒewɔla kple aɖaŋudzela” la dzi. (Mateo 24:45; 28:18-20) Toɖoɖo eƒe gbe ana míakpɔ agbe mavɔ.—Dɔwɔwɔwo 3:23.\n“Woasi le Egbɔ”\n19. Aleke wòle be míawɔ nu ɖe ame tutɔ ƒe gbe ŋui?\n19 Ke aleke wòle be míawɔ nu ɖe ame tutɔ ƒe gbe ŋui? Abe alesi alẽwo wɔa nui ene. Yesu gblɔ be: “Ke womele ame tutɔ yome dze ge o, ke boŋ woasi le egbɔ.” (Yohanes 10:5) Míawɔ nu le mɔ eve nu. Gbã, ‘míadze ame tutɔ la yome o.’ Ẽ, míegbea ame tutɔ la kura. Le nyateƒe me la, le Helagbe si wozã tsɔ ŋlɔ Biblia me la, wozãa nya “womele . . . o” le gbegbɔgblɔ ma me tsɔ fiaa alesi woatsri nane kplikpaae. (Mateo 24:35; Hebritɔwo 13:5) Evelia, ‘míasi le egbɔ,’ alo atrɔ le eyome. Esiawo koe nye mɔ nyuitɔ siwo nu míawɔ nu ɖe amesiwo ƒe nufiafiawo mewɔ ɖeka kple Alẽkplɔla Nyui la ƒe gbe o ŋu le.\n20. Aleke míawɔ nu ɖe (a) xɔsegbela ameblelawo, (b) hadede vɔ̃wo, (d) nyadzɔdzɔgblɔmɔnuwo ƒe nyatakaka siwo menye nyateƒe o, ŋui?\n20 Eyata ne míedo go amesiwo gblɔa xɔsegbenyawo la, míawɔ nusi Mawu ƒe Nya la gblɔ be: ‘Mialé ŋku ɖe amesiwo wɔa mamãwo kple nuɖiaɖiawo ɖe nufiafia, si miesrɔ̃ ŋu la ŋuti, eye mite mia ɖokui ɖa tso wo gbɔ.’ (Romatɔwo 16:17; Tito 3:10) Nenema kee wòle be Kristotɔ sɔhɛ siwo le akɔ kpem kple hadede vɔ̃wo hã nawɔ ɖe Paulo ƒe aɖaŋu si wòɖo na sɔhɛ Timoteo dzi be: ‘Woasi le ɖekakpuinyenye ƒe nudzodzrowo nu.’ Eye ne wotso mía nu alakpatɔe le nyadzɔdzɔgblɔmɔnuwo me hã la, míaɖo ŋku nuxlɔ̃ame bubu si Paulo na Timoteo dzi be: ‘Woatrɔ [amesiwo ɖoa to ame tutɔwo ƒe gbe] ayi gliwo gbɔ. Ke wò la nɔ mo xexi le nuwo katã me.’ (Timoteo II, 2:22; 4:3-5) Aleke gbegbee ame tutɔwo ƒe gbe nya see o, míasi le nusianu si agblẽ nu le míaƒe xɔse ŋu la nu.—Psalmo 26:5; Lododowo 7:5, 21; Nyaɖeɖefia 18:2, 4.\n21. Teƒeɖoɖo kae li na amesiwo gbe nu le ame tutɔwo ƒe gbe gbɔ?\n21 To nugbegbe le ame tutɔwo ƒe gbe gbɔ me la, Kristotɔ siwo wotsɔ gbɔgbɔ si ami na wɔ ɖe Alẽkplɔla Nyui la ƒe nya siwo le Luka 12:32 dzi. Yesu gblɔ le afima be: “Ha sue, megavɔ̃ o! Elabena edze mia Fofo la ŋu be, yeatsɔ fiaɖuƒe la na mi.” Nenema kee ‘alẽ bubuawo’ tsɔ didi vevie le mɔ kpɔm be yewoava se Yesu ƒe nya siawo be: “Miva, mi Fofonye ƒe ame yayrawo, minyi fiaɖuƒe, si wodzra ɖo ɖi na mi tso xexeme ƒe gɔmeɖoɖoanyi me la, ƒe dome!” (Yohanes 10:16; Mateo 25:34) Teƒeɖoɖo dodzidzɔname kae nye si le mía lalam ne míegbe nu le “ame tutɔwo ƒe gbe” gbɔe!\n• Aleke wòsɔe be woagblɔ be Satanae nye ame tutɔ si Yesu yɔ le eƒe kpɔɖeŋu si ku ɖe alẽxɔa ŋu me?\n• Aleke wosea ame tutɔwo ƒe gbee egbea?\n• Aleke míate ŋu ade dzesi ame tutɔwo ƒe gbee?\n• Aleke wòle be míawɔ nu ɖe ame tutɔwo ƒe gbe ŋui?\nMaria de dzesi Kristo ƒe gbe\nAme tutɔ medzea alẽawo dzi tẽ o\nAleke míewɔa nu ɖe ame tutɔwo ƒe gbe ŋui?\nƉoe Ɖe Amewo Ɖoe Ɖe Amewo Kpɔ Nyuie Le “Ame Tutɔwo Ƒe Gbe” Ŋu\nw04 9/1 axa 13-18\nAlesi Wole Dzidzɔkpɔkpɔ Dimee\nNusi Koŋ Nana Dzi Dzɔa Ame\nMitsɔ ‘Nu Sɔsɔe’ Kafu Mawu\nÐokuitsɔtsɔna Faa Ƒe Agbenɔnɔ Si Me Dzidzeme Kple Dzidzɔ Nɔ\nDomenyinu Kae Wòle Be Nàgblẽ Ði na Viwòwo?\nWoɖo Ŋku “Fukpela Siwo Woŋlɔ Be” Dzi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA September 2004\nGBETAKPƆXƆ—TATA SI MÍESRƆ̃NA September 2004


Yeremia 26 - Holy Bible [Ewe Bible 1913] - (Yer 26)\nLe Yuda-fia Yoyakim, Yosiya vi ƒe fiaɖuɖu ƒe gɔmedzedzea me la, gbe sia tso Yehowa gbɔ bena:\nAle Yehowa gblɔ esi: Yi ɖatsi tre ɖe Yehowa ƒe aƒe ƒe xɔxɔnu, eye nagblɔ nya, siwo katã meto na wò be, nagblɔ na wo la, na Yuda-du, siwo katã va gbe do ge ɖa le Yehowa ƒe me; megana nyaa ɖeke nato le eme o.\nƉewohĩ woasee, eye amesiame atrɔ tso eƒe mɔ vɔ̃ dzi; ekema vɔ̃, si meɖo be, mawɔ wo le woƒe nuwɔna vɔ̃ɖiwo ta la, avem.\nEye nagblɔ na wo bena: Ale Yehowa gblɔ esi: Ne mieɖo tom, be miazɔ ɖe nye se, siwo mede na mi nu o,\nmieɖo to nye dɔla nyagblɔɖilawo ƒe nya, siwo meɖo ɖe mi ɖaa atraɖi la o, eye miegbe wo sese la,\nekema mawɔ aƒe sia abe Silo ene, eye matsɔ du sia awɔ ɖiŋudonu na anyigba dzi dukɔwo katã.\nEye nunɔlawo kple nyagblɔɖilawo kpakple dukɔ blibo la wosee Yeremya le nya siawo gblɔm le Yehowa ƒe me.\nEye esi Yeremya mekpɔ ɖe nu le nya, siwo katã Yehowa de esi, be wòagblɔ na dukɔ blibo la gbɔgblɔ me o la, nunɔlawo kple nyagblɔɖilawo kpakple dukɔ blibo la lée gblɔ bena: Àku kokoko!\nNukaŋuti nègblɔ nya ɖi le Yehowa ƒe ŋkɔ me be, aƒe sia ano abe Silo ene, eye du sia agba azu aƒedo? Tete dukɔ blibo la ƒo takpli de Yeremya ŋu le Yehowa ƒe me.\nEsi Yuda-amegãwo se nya siawo la, wotso fia ƒe me va Yehowa ƒe me, eye wobɔbɔ nɔ Yehowa ƒe agbo yeye la nu.\nTete nunɔlawo kple nyagblɔɖilawo gblɔ na amegãwo kple dukɔ blibo la bena: Ŋutsu sia dze ku; elabena egblɔ nya ɖi ɖe du sia ŋu, abe alesi mia ŋutɔwo miesee kple miaƒe to ene.\nEye Yeremya gblɔ na amegãwo katã kple dukɔ blibo la bena: Yehowa ye dɔm, be magblɔ nya, siwo katã miese la, ɖe aƒe sia kple du sia ŋu.\nAzɔ miɖo miaƒe zɔzɔme kple nuwɔnawo ɖo, eye mise Yehowa, mia Mawu ƒe gbe; ekema vɔ̃, si Yehowa gblɔ ɖe mia ŋu la, avee.\nKe nye la mele mia si me, miwɔm abe alesi dze, eye wònyo mia ŋu ene.\nKe ne miewum la, ekema minyae be, miehe ʋu maɖifɔ va mia ɖokui kple du sia kpakple emenɔlawo dzi; elabena nyateƒe Yehowa dom ɖe mi, be magblɔ nya siawo katã ɖe miaƒe towo me.\nTete amegãwo kple dukɔ blibo la gblɔ na nunɔlawo kple nyagblɔɖilawo bena: Ŋutsu sia medze ku o, elabena eƒo nu na mí le Yehowa, mía Mawu ƒe ŋkɔ me.\nEye ŋutsuwo tsi tre tso anyigba la ƒe ame tsitsiwo dome gblɔ na dukɔ la ƒe takpekpe blibo la bena:\nMixa, Morasitɔ la, gblɔ, nya ɖi le Yuda-fia Xizkiya ŋɔli, eye wògblɔ na Yuda-dukɔ blibo lã bena: Ale Yehowa Zebaot gblɔ esi: Woade Zion abe agble ene, Yerusalem azu anyiglãgo, eye gbedoxɔ ƒe togbɛ la azu togbɛ toave.\nƉe Yuda-fia Xizkiya kple Yuda blibo la wuia? Ɖe mevɔ̃ Yehowa boŋ, eye wòƒo koko na Yehowa, ale be vɔ̃, si Yehowa gblɔ ɖe wo ŋu la, vee oa? Eye ɖe miawo míahe vɔ̃ gã sia ava mia ɖokui dzia?\nEye ŋutsu bubu gblɔ nya ɖi le Yehowa ƒe ŋkɔ me, amesi ŋkɔ nye Uriya, Semaya vi, tso Kiryat-Yearim; egblɔ nya ɖi ɖe du sia kple anyigba sia ŋu wòsɔ kple Yeremya ƒe nyawo.\nEye esi fia Yoyakim kple eƒe kalẽtɔwo katã kpakple amegãwo katã se eƒe nyawo la, fia la di be, yeawui. Ke Uriya see, eye wòvɔ̃ hesi yi Egipte.\nTete fia Yoyakim da amewo ɖe Egipte. Elnatan, Axbor vi, kple ŋutsu, siwo kpe ɖe eŋu.\nWokplɔ Uriya tso Egipte vɛ na fia Yoyakim, eye wòwui kple yi hetsɔ eƒe kukua ƒu gbe ɖe dukɔ hahoo la ƒe yɔdowo dzi.\nKe Axikam, Safan vi, kpe ɖe Yeremya ŋu, eye metsɔe de asi na dukɔ la, be wòawu o.


Yesu Do Gbe Ða Le Getsemane-bɔa Me | Yesu Ƒe Agbemeŋutinya\nGBE BUBU Afrikaans Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Kwanyama Lingala Lithuanian Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Uzbek (Roman) Vietnamese Wallisian Waray-Waray Yoruba\nMATEO 26:30, 36-46 MARKO 14:26, 32-42 LUKA 22:39-46 YOHANES 18:1\nYESU LE GETSEMANE-BƆA ME\nEƑE FIFIA ZU ABE ƲU ENE LE GEGEM TOŊTOŊ\nYesu do gbe ɖa kple eƒe apostolo wɔnuteƒeawo vɔ. Esi ‘wodzi kafukafuhawo vɔ la, woyi Amito la dzi.’ (Marko 14:26) Woɖo ta ɣedzeƒe gome yina Getsemane-bɔa me, afi si Yesu lɔ̃a yiyi.\nEsi wova ɖo amitibɔ sia si me nɔnɔ nyoa ame ŋu me la, Yesu gblẽ apostoloawo dometɔ enyi ɖe megbe. Ðewohĩ wonɔ abɔa ƒe mɔnu lɔƒo, elabena egblɔ na wo be: “Minɔ anyi ɖe afi sia, ne mayi afi mɛ aɖado gbe ɖa.” Yesu kplɔ apostolo etɔ̃, siwo nye Petro, Yakobo kple Yohanes ɖe asi, eye woyi ŋgɔ vie le abɔa me. Azɔ Yesu tsi dzi ŋutɔ le eɖokui me, eye wògblɔ na ame etɔ̃awo be: “Mele nu xam ale gbegbe be ɖeko wòle abe ɖe mele kukum ene. Minɔ afi sia, eye minɔ ŋudzɔ kplim.”—Mateo 26:36-38.\nEsi Yesu zɔ yi ŋgɔ vie tso wo gbɔ la, “edze klo tsyɔ mo anyi hede asi gbedodoɖa me.” Nu ka ŋue wòle gbe dom ɖa le na Mawu le ɣeyiɣi sesẽ sia me? Edo gbe ɖa be: “Fofo, ètea ŋu wɔa nuwo katã; na kplu sia nato ŋunye. Gake menye nu si medi o, ke boŋ nu si nèdi.” (Marko 14:35, 36) Nu kae eƒe nyaa fia? Ðe wòfia be megadi be yeanye Tafexela oa? Gbeɖe!\nEsime Yesu nɔ dziƒo la, ekpɔ ale si Romatɔwo wɔa funyafunya ame siwo wotso kufia na. Fifia si Yesu va zu amegbetɔ si si seselelãme le, si ate ŋu ase veve la, madi be yeakpe fu nenema aku hafi o. Gake nu si gado nuxaxa nɛ wue nye be, ekpɔe be ale si woawu ye abe nu vlo wɔla ɖigbɔ ene la ate ŋu ahe vlododo ava ye Fofo ƒe ŋkɔa dzi. Le gaƒoƒo ʋɛ aɖewo megbe la, woahee ɖe ati ŋu abe ame si nye busunyagblɔla ɖe Mawu ŋu ene.\nEsi Yesu do gbe ɖa ʋuu vɔ la, etrɔ gbɔ va kpɔ be apostolo etɔ̃awo le alɔ̃ dɔm. Egblɔ na Petro be: “Ðe miate ŋu anɔ ŋudzɔ kplim gaƒoƒo ɖeka oa? Minɔ ŋudzɔ, eye minɔ gbedodoɖa dzi be miagadze tetekpɔ me o.” Yesu de dzesii be nu te apostoloawo hã ŋu eye zã hã tsi. Eya ta egblɔ kpee be: “Gbɔgbɔ la le lɔlɔ̃m, gake ŋutilãa ya gbɔdzɔ.”—Mateo 26:40, 41.\nAzɔ Yesu gatrɔ dzo zi evelia ɖado gbe ɖa na Mawu be wòana “kplu sia” nato ye ŋu. Esi wòtrɔ va la, ekpɔe be apostolo etɔ̃awo gale alɔ̃ dɔm le ɣeyiɣi si me wòle be woanɔ gbe dom ɖa be yewomagadze tetekpɔ me o. Esi Yesu ƒo nu na wo la, “womenya nya si woagblɔ atsɔ aɖo eŋu nɛ o.” (Marko 14:40) Yesu gatrɔ dzo yi zi etɔ̃lia ɖadze klo do gbe ɖa.\nYesu tsi dzi vevie ɖe vlododo si ava Fofoa ƒe ŋkɔ dzi ne wowu ye abe nu vlo wɔla ene la ŋu. Yehowa hã nɔ Via ƒe gbedodoɖawo sem, eye wòdɔ eƒe dɔla aɖe ɖa wòva do ŋusẽe. Gake esia mewɔe be Yesu dzudzɔ kokoƒoƒo na Fofoa o, ke boŋ ‘egado gbe ɖa vevie wu.’ Etsi dzodzodzoe ale gbegbe. Agba kpekpe ka gbegbee nye esi le edzi! Eya ŋutɔ kple amegbetɔ siwo si xɔse le la ƒe agbe mavɔ kpɔkpɔ nɔ te ɖe eya amea dzi. Le nyateƒe me la, “eƒe fifia zu abe ʋu ene le gegem ɖe anyigba.”—Luka 22:44.\nEsi Yesu trɔ va eƒe apostoloawo gbɔ zi etɔ̃lia la, egakpɔ be wole alɔ̃ dɔm. Egblɔ be: “Ɣeyiɣi sia mee mianɔ alɔ̃ dɔm ahanɔ ɖiɖim ɖe emea? Kpɔ ɖa, gaƒoƒo la de be woatsɔ Amegbetɔvi la ade asi na nu vɔ̃ wɔlawo. Mitso, mina míadzo. Kpɔ ɖa! Ame si dem asi la gogo.”—Mateo 26:45, 46.\nAtikewɔla Luka meɖe ale si Yesu ƒe fifia ‘zu abe ʋu ene nɔ gegem toŋtoŋ’ la me o. (Luka 22:44) Ate ŋu anye be Luka nɔ nu ƒom le kpɔɖeŋumɔ nu, si fia be Yesu ƒe fifia nɔ gegem toŋtoŋ abe ale si ʋu ɖuɖuna tso abi me ene. Le go bubu me la, Ðɔkta William D. Edwards gblɔ le lãmesẽnyawo ŋuti gbalẽ aɖe me be: “Togbɔ be mebɔ kura be ame ƒe fifia nazu ʋu . . . o hã la, esia ate ŋu adzɔ ne nu te ɖe ame dzi vevie . . . Ne ʋu sí ge ɖe lãmenu siwo nana míetea fifia me la, ŋutigbalẽa va wɔa bɔlɔbɔlɔ ale gbegbe be ate ŋu awɔ abi bɔbɔe.”—The Journal of the American Medical Association (JAMA).\nEsi Yesu kple eƒe apostoloawo dzo le dziƒoxɔa dzi la, afi kae wòkplɔ wo yi?\nNu kae apostolo etɔ̃ nɔ wɔwɔm esime Yesu nɔ gbe dom ɖa?\nNu kae Yesu ƒe fifia si trɔ zu ʋu nɔ gegem toŋtoŋ la ɖe fia tso ale si wònɔ sesem le eɖokui me ŋu?\nƉoe Ɖe Amewo Ɖoe Ɖe Amewo Edo Gbe Ða Esime Wòle Nu Xam Vevie\njy ta 123 axa 282-283